Apple iPhone 12 mini'нинг тўлиқ техник жиҳатлари билан танишамиз - Terabayt.Uz\nApple iPhone 12 mini'нинг тўлиқ техник жиҳатлари билан танишамиз\nКичик ўлчамли iPhone кўрмаганимизга ҳам анча бўлган энди, бироқ бу йил iPhone 12 mini тақдим этилиши билан бу ўзгарди.\nАслини олганда, iPhone mini деган смартфон чиқиши ҳақидаги миш-мишлар 2013 йилдан бери бор эди.\niPhone'лар борган сари каттароқ (iPhone 6) ва узунроқ (iPhone 6 Plus) бўлиб борди. iPhone XS Max эса янаям катта iPhone бўлди. Бироқ 2016 йилга келиб, вазият бироз ўзгарди, сабаби Apple кўпчилик кутаётган оригинал iPhone SE'ни чиқарди. Ваҳоланки, бу смартфоннинг олд томони тўлиқ экран билан қопланмаган эди — уй экрани тугмаси бор эди унда. Кипертиноликлар бу йил март ойида мана шу кичик iPhone SE'нинг иккинчи авлодини тақдим қилди, аммо унда ҳам уй экрани тугмаси бор эди. Ва ниҳоят, октябрда биз кутган кичик ҳажмли, тўлиқ экранли iPhone — iPhone 12 mini чиқарилди.\niPhone 12 mini'ни қисқача қилиб тарифлаш керак бўлса, уни, шубҳасиз, iPhone 12'нинг кичикроқ версияси деган бўлардик. Смартфон экрани кичикроқ (5.4" вс 6.1"), аккумулятор сиғими камроқ (2,227 мАс вс 2,815 мАс), лекин қолган ҳамма жиҳати айнан iPhone 12 билан бир хил.\niPhone 12 mini смартфони кенгайтирилган 1080p резолюцияли 5.4 дюйм диагоналга эга OLED панель ва Apple'нинг энг сўнгги A14 Bionic чипи билан жиҳзоланган. Ушбу қурилма ҳозирга қадар чиқарилган энг кичик 5G смартфон ҳисобланади. 12 mini'нинг iPhone 12 билан бир хил жиҳатлари қаторига, шунингдек, қўшалоқ камераси, Тунги Режими ва Dolby Vision видео ёзуви ҳамда стерео динамикларини киритиш мумкин.\n12 mini модели iPhone 12 оиласининг бошқа вакилларидаги каби IP68 ҳимоясига эга корпус ва Ceramic Shield билан қопланган. Орқа панелга MagSafe зарядчигини қўллаб-қувватловчи компонент ҳам қўйилган. Аммо бошқа iPhone 12'лар симсиз қувват олганда 15 Вт да зарядланса, 12 мини 12 Вт да қувват йиғади.\nКелинг, энди Apple iPhone 12 mini смартфонининг тўлиқ техник жиҳатлари билан танишсак:\n>Корпус: «матовое» сайқалли алюминий ром, олд панелда олеофобик қопламали Cэрамиc Шиелд, чанг ва сувдан ҳикоянинг IP68 ҳимояси; ранглар: қора, оқ, яшил, кўк, қизил; 131.5 х 64.2 х 7.4 мм, 135 г.\n> Дисплей: 5.4" Retine XDR OLED экрани, 1,080 х 2,340 пиксел резолюция, 476 пиксел/дюйм зичлик, 600 нит, 120Hz сенсор сезгирлиги. HDR10, Dolby Vision, кенг ранглар гаммаси, True Tone.\n> Орқа камера: 12МП қўш камера: •26 мм асосий кенг, f/1.6, OIS, қўш пиксел автофокуси; •13 мм ультракенг, f/2.4, 120° кўриш майдони; қўш-LED чироғи. Тунги Режим, Smart HDR 3, Deep Fusion.\n> Видео ёзув: [email protected]/30 кадр/сек., [email protected]/60/120/240 кадр/сек.; кенг динамик диапозон ва атроф товуши, OIS + EIS, Dolby Vision (фақат 30 кадр/сек.)\n> Олд камера: Қўш камера - 23 мм 12МП f/2.2, HDR режими + 3D ToF камераси; Тунги Режим, Smart HDR 3, Deep Fusion. [email protected]/30 кадр/сек., [email protected]/60/120 кадр/сек. видео ёзув; кенг динамик диапозон ва атроф товуши, EIS.\n> Алоқа: Қўш-SIM, 5G, 4G; Wi-Fi a/b/g/n/ac/6; Bluetooth 5.0; Lightning порти; A-GPS, GLONASS, GALILEO, QZSS; NFC; Apple U1.\n> Аккумулятор: 2,227 мАс аккумулятор, 20 Вт тезкор қувватлаш, 12 Вт Qi симсиз қувватлаш (МагСафе).\n> Бошқа: махсус TrueDepth камерасидан фойдаланувчи Face ID, стерео карнайлар, Taptic Engine.\nБарча iPhone 12'лар, шу жумладан, iPhone 12 мини ҳам ингичка картон идишда сотилади. Қадоқ ичида iPhone'нинг ўзи ва USB-C-to-Lightning кабелини кўрасиз.\nКўплаб баҳс-мунозараларни келтириб чиқарган ҳолда, Apple энди смартфонлари қадоғига қувватлагич ва қулоқчинларни солиб қўймайдиган бўлди.\n#Apple #Apple iPhone 12 mini


Президент Каримов: 'Қўшниларимиз зилзилаларни яширишаяпти' - BBC O'zbek\nПрезидент Каримов: 'Қўшниларимиз зилзилаларни яширишаяпти'\nImage caption Кузатувчилар Тошкент ва Остона ўртасидаги яқинлашув ҳақида гапиришмоқда\nПрезидент Ислом Каримов Тожикистон ва Қирғизистонни зиддиятли гидроиншоот лойиҳаларини оқлаш учун зилзилалар ҳақида сукут сақлаётганликда айблаган.\nЎтган жума Президент Нурсултон Назарбоев билан музокаралардан сўнг гапирган жаноб Каримов лойиҳалар юзасидан халқаро экспертиза ўтказишга чақирган.\nЎзбекистон раҳбари минтақадаги сув заҳиралари муаммоси бўйича Қозоғистон Президенти Назарбоев билан якдил эканликларини урғулаган.\nМинтақада тез-тез ер қимирлашлари кузатилаётганини айтган жаноб Каримов гидроиншоот лойиҳалари сейсмик фаол ҳудудда бунёд этилаётганига эътибор қаратган.\nАйрим қўшниларимиз хатто ер қимирлашини ҳам яширишади. Чунки бу уларнинг мантиғига қарши\n"Қамбарота ва ва Роғун гидроэлектр станциялари тектоник бузилишлар линиясида барпо этилмоқда. У ерларда Рихтер шкаласи бўйича 9-10 баллгача ер қимирлаши мумкин. Эътибор беринг, бу йил ер қимирлашлари кузатилаяпти. Айрим қўшниларимиз хатто ер қимирлашини ҳам яширишади. Нима учун? Чунки бу уларнинг мантиғига қарши", - деган жаноб Каримов 15 июн куни Ўзбекистон телевидениеси орқали намойиш этилган баёнотида.\nШу йилнинг 25-26 май кунлари Ўзбекистоннинг қатор минтақаларида кучли ер силкинишлари қайд этилган.\nМаркази Тошкент вилоятининг Тўйтепа ҳамда Самарқанд вилоятининг Булунғур туманларида бўлгани айтилган зилзиланинг кучи, АҚШ Геология хизматига кўра, Рихтер шкаласи бўйича 5-5.5 ярим баллни ташкил этган.\nИнсоний талофатлар ҳақида хабар олинмаган, аммо Тошкент, Жиззах ва Самарқанд вилоятларида кўплаб уйларнинг зарар кўргани, бинолар дарз кетиб, йўлларда ўпирилишлар ҳосил бўлгани ҳақида хабарлар олинган.\nЎзбекистон матбуоти зилзила кучи 3-3.5 балл бўлиб, вайроналарга сабаб бўлмаганини айтган.\nҲокимият зилзиладан моддий зарар кўрган аҳолига бирон ёрдам кўрсатгани маълум эмас.\n'Дунё остин-устун бўлиб кетади'\nПрезидент Каримовга кўра, Амударё ва Сирдарёнинг юқори қисмидаги давлатлар Ўзбекистон ва Қозоғистонни атроф-муҳитга таҳдид йўқлиги, дарёларнинг қуйи қисмида жойлашган бу икки давлат "ҳозирги миқдорда ва хатто кўпроқ" сув олишда давом этишларига ишонтиришлари керак бўлади.\nЖаноб Каримов айрим сиёсатчилар томонидан илгари сурилган сувни сотиш ғоясина ҳам қатъиян рад этган.\n"Қўшни давлатлардан бирининг раҳбари сувнинг хомашё экани ва БМТ Низоми бўйича ўзларининг бор заҳиралардан фойдаланишга ҳақли эканликларини айтди. Агар сув хомашёга айлантирилиб, сотишни бошланса, дунё остин-устун бўлиб кетмайдими?", - деган Ўзбекистон Президенти.\nАйни пайтда жаноб Каримов зиддиятли гидроиншоот лойиҳалари борасида қўшни давлатлар билан музокара олиб боришга тайёр ёки йўқлиги борасида бирон ишора бермаган.\nПрезидент Назарбоев эса яна бир марта Қирғизистон ва Тожикистонни сув масаласида мулоқотга чақирган.\nКузатувчилар расмий Тошкент сув масаласида муросасиз мавқъеъни эгаллаганига эътибор қаратишади.\nЎтган йили Президент Каримов сув боис минтақада уруш чиқиши мумкинлиги ҳақида огоҳлантирган.\nКузатувчилар аҳолиси кўп Ўзбекистон ва нефтга бой Қозоғистон минтақада лидерлик учун курашиб келишини айтадилар.\nАммо Президент Каримов икки давлат минтақада рақобатчи эмасликларини айтган.\n"Қозоғистон ва Ўзбекистон рақобатчи эмас, бўлмайди ҳам",- деган жаноб Каримов.\nУнинг сўзларига кўра, икки давлатнинг "иқтисодий шарт-шароитлари бошқача ва мақсадлари ҳам тўқнашмайди".\nПрезидент Назарбоевнинг Тошкентга сўнгги ташрифи минтақанинг икки йирик давлати ўртасидаги "яқинлашув" сифатида баҳоланмоқда.\nТашриф чоғида икки давлат раҳбарлари "Стратегик ҳамкорлик тўғрисида"ги битимни имзолашган.\nБунга қадар Остона ва Тошкент алоқаларини белгиловчи асосий ҳужжат "Абадий дўстлик шартномаси" эди.\nТаниқли эксперт Александр Князевга кўра, "абадий дўстлик" давлатлар ўртасида зиддият йўқлигини англатса, "стратегик ҳамкорлик" маълум ҳолатларда биргаликда ҳаракат қилишни назарда тутади.\nГЭС лойиҳалари юзасидан Ўзбекистон яна БМТга мурожаат қилди


"Ғалати ишлар жуда кўпда: коррупцияга қарши курашамиз, деймиз-у..." – Расул Кушербаев — Sof.uz\n"Ғалати ишлар жуда кўпда: коррупцияга қарши курашамиз, деймиз-у..." – Расул Кушербаев\n21.02 20:59 5755 Жамият\nОлий Мажлис Қонунчилик палатаси депутати Расул Кушербаев Андижондаги масъулларнинг ноқонуний ер сотиш билан боғлиқ ишлари бўйича қонуний чора кўрилиши ўрнига ушбу муаммоларни ёритиб бораётган мухбир билан келишишга уринишлар бўлаётганлиги ҳақида Телеграм каналида ёзди.\n“Андижондаги масъулларнинг ноқонуний ер сотиш билан боғлиқ ишлари бўйича қонуний чора кўрилиши ўрнига ушбу муаммоларни ёритиб бораётган мухбир билан келишишга уринишлар бўлаётган экан.\nҒалати ишлар жуда кўпда: коррупцияга қарши курашамиз, деймиз-у, коррупцияга йўл қўяётган амалдорларни кўрсак бу гаплар шунчаки қоғоз учун айтилганидек иш тутиб, ҳаммасига кўз юмамиз. Коррупцияга қарши ҳақиқатда курашмоқчи бўлганлар билан эса зимдан келишмоқчи бўламиз.\nОқибатда коррупцияга қарши кураш фақат қоғоздаги ёзувлардан иборат, номига “результат” учун бўлаётган ишлар қаторида қолмоқда.\nМақсадлар қоғоздан амалга кўчмаётгани учун ҳам коррупцияга қарши кураш бўйича халқаро рейтингда энг коррупциялашган мамлакатлар қаторида виқор билан турибмиз.\nҲар тугул Андижондаги маҳаллий кенгаш депутатларидан уйғоқлари журъат қилиб, вазият бўйича Бош прокурорга мурожаат қилибди.\nУмид қиламизки, Бош прокуратура депутатнинг мурожаатини эътиборсиз қолдирмай, Андижондаги масъулларнинг ер сотиш масаласига виждонан ёндошиб, қонунларга мувофиқ ҳуқуқий бахо беради”, – деб ёзди Расул Кушербаев.


Гижжага карши дорилар — турлари гижжани тушуриш йуллари хакида - DAVOLASH\nГижжага карши дорилар — турлари гижжани тушуриш йуллари хакида\nАвтор Davo На чтение 11 мин Просмотров 2.5к. Опубликовано 24.12.2019\nГижжага қарши дорилар — турлари, қўлланилиши, қарши кўрсатмалар ва ножўя таъсирлари\nГижжани даволаш тамойиллари\nКлассик даволаш схемасига мувофиқ препаратларни қўллаш\nГижжаларни дори воситалари ёрдамида даволаш\nҚайта тикланиш даври\nГижжага қарши енг самарали дорилар тавсифи\nЛямблиоз ёхуд гижжалар — одамда жуда кўп муаммоларни чақириши мумкин бўлган кенг тарқалган инфекцион касаллик. Кўпинча, ушбу тубан микроблар болалар организмини зарарлайди, лекин катталарда ҳам аниқланиши камёб ҳолат емас. Гижжага қарши дорилар еса уларни йенгишда ажралмас ўрин тутади.\nГижжаларни даволаш қийин емас, ишнинг қийинлиги фақат бунинг учун тўғри дори танлашда ётади. Яъни, гижжаларнинг у ёки бу шаклини даволашнинг енг самарали усулларини танлай билиш. Тиббиёт бу паразитоз муаммоси билан узоқ вақтдан буён шуғулланмоқда, бироқ ҳозиргача гижжага қарши универсал воситалар кашф етилмаган. Шу туфайли, терапия ҳар бир беморга индивидуал ёндашилган ҳолда стандарт схема бўйича амалга оширилади.\nЛямблиоз ўткир клиник шаклда ривожланиши, шунингдек сурункали шаклга ўтиши мумкин. Биринчи ҳолда, касаллик аломатлари аниқ намоён бўлади ва гижжа мавжудлигига ташхис қўйиш қийинчилик туғдирмайди. Иккинчи ҳолда, одамда деярли ҳеч қандай белгилар кузатилмайди ва кўпинча ташхис тасодифий равишда қўйилади.\nҲар икки ҳолатда, катталар ва болаларда ҳам гижжани даволаш шарт. Аммо, афсуски, барча беморлар учун ягона ёндашув йўқ ва бунинг учун баъзи бир сабаблар мавжуд:\nЮқори даражада токсиклиги туфайли антипаразитар дорилар барча учун ҳар доим ҳам мос келавермайди.\nИнфекцион касалликларни даволашда ишлатиладиган кўплаб препаратлар бир қатор қарши кўрсатмаларга ега, чунки баъзи ҳолларда оғир ножўя таъсирга сабаб бўлиши мумкин.\nПаразитологлар илгари гижжага қарши ишлатилган айрим препаратлар таъсирига қарши бактерияларда чидамлилик ривожланганини аниқлашди.\nДаволанишдан сўнг беморда доимий иммунитет ривожланмайди, шунинг учун қайта инфекцияланиш еҳтимоли юқори бўлади. Бундай ҳолда, лямблиозни даволаш бази паразитларда антибиотикка қарши чидамлилик мавжудлиги туфайли бутунлай бошқача бўлади.\nТўлиқ тикланиш кўрсаткичлари 100% ни ташкил қилмайди, шунинг учун лямблиознинг сурункали шаклини рецедив ҳолатидан ажратиш жуда қийин. Бундай вазиятда нотўғри даволаниш белгиланиши мумкин.\nЛямблиозда кўпинча унга ҳамроҳлик қилувчи инфекция кузатилади ва улар бу тубанлар билан тўлиқ симбиозда яшаши мумкин (масалан ҳелиcобаcтер пйлориёки cандида замбуруғлари). Бу ҳолда терапия тегишли препаратлар билан тўлдирилади.\nГижжаларни дарҳол ерадикация қилиш қоида тариқасида касалликнинг ўткир шаклларида белгиланади. Бошқа ҳолларда терапия стандарт услубга мувофиқ амалга оширилади.\nКатталарда гижжани қандай даволаш керак? Фармацевтика саноати гижжага қарши кўплаб дори воситалари чиқармоқда, улар ушбу паразит билан озми-кўпми курашишга қодир. Аммо шифокорлар гижжаларга қарши дориларни бирдан қўллашни тавсия етишмайди, чунки организмнинг ентеротоксинлар билан заҳарланиши ендотоксинлар (ҳужайралар нобуд бўлганда чиқариладиган ўлик заҳари) ва кўпинча заҳарли бўладиган шахсан препаратнинг таъсири билан оғирлашиши мумкин.\nШу сабабли, гижжаларга қарши терапияни шифокор уч босқичда белгилайди:\nГижжага қарши дори воситаларининг медикаментоз таъсири.\nКамдан-кам ҳолларда ҳеч қандай гастроентерологик ва аллергик симптомларнинг йўқлиги тўғридан-тўғри даволашнинг иккинчи босқичига ўтишга имкон беради.\nАсосий даволанишга тайёргарлик кўриш лямблиоз аломатларига боғлиқ. Ушбу давр мобайнида беморга гижжалар яшаши учун салбий шароитларни яратишга қаратилган парҳез буюрилади.\nЛямблиозда тавсия етиладиган овқатланиш тартиби:\nГижжалар учун асосий озиқа бўлган углеводлар истеъмолини камайтириш.\nОқсилга бой озиқ-овқат маҳсулотларини истеъмол қилишни кўпайтириш — у паразитларга салбий таъсир кўрсатиб, уларнинг ўсишини секинлаштиради.\nОшқозон-ичак трактида ичимликлар ва резаворлар ёрдамида нордон муҳит яратиш — бу гижжаларга нобуд қилувчи таъсир қилади.\nСафро ҳам бу паразитларга салбий таъсир кўрсатади. Бўлиб-бўлиб овқатланиш гижжалар мавжуд жойга сафронинг йетиб боришини оширади.\nТаомномага кўпроқ клетчатка киритиш керак, масалан буғдой кепаги. Улар исталмаган меҳмонларни ичаклардан чиқаришга ёрдам беради.\nТавсия етилган ва тақиқланган овқатлар учун аниқроқ кўрсатмалар Певзнер бўйича №5 парҳезда белгилаган, фақат ундан лактоза ва углевод сақловчи маҳсулотларни чиқариб ташлаш керак.\nТайёргарлик кўриш даврида дори воситаларидан кўпинча қуйидагилар буюрилади:\nЕнтеросорбентлар. Масалан, смелта токсинларни ўзига бириктириб, уларни организмдан чиқариб юборади. У фойдали бактериялар ўсиши учун шароитларни яхшилайди, ичак шиллиқ қаватини бактерияларнинг зарарли таъсиридан ҳимоя қилади ва уларни танадан евакуация қилишга ёрдам беради. Ҳар қандай ёшдаги беморларга тайинланиши мумкин.\nАллергик реакцияларни камайтириш учун зодак, сетеризин ва сетрин буюрилади.\nСафро ҳайдаш функциялари прокинетик (мотилиум, домпиредон) ва холецистокинетиклар (магний сулфати, ксилит, сорбит) ёрдамида қайта тикланади.\nОдди сфинктер дисфункцияси селектив (одестон) ёки носелектив (дюспаталин, но-шпа) спазмолитиклар билан даволанади. Бундай ҳолда, сафро ҳайдовчи препаратлар бекор қилинади.\nҲазм қилиш функциясини тиклаш учун ферментлар буюрилади (фестал, мезим, ензистал, креон).\nЛямблиоз таъсири остида жигар патологияси аниқланганда гепатопротекторлар белгиланади (гептрал, карсил, лив-52).\nДаволашнинг иккинчи босқичида антипаразитар препаратлар буюрилади. Уларнинг танлови лямблиознинг клиник тасвири, беморнинг айрим дори-дармонларга толерантлиги, препаратнинг ҳар бир бемор учун индивидуал ножўя таъсирлари ва қарши кўратмаларига боғлиқ.\nГижжани даволаш учун дорилар уч гуруҳга ажратилади:\nНитромидазоллар— метронидазол, орнидазол, тинидазол.\nНитрофуранлар— фуразолидон, нифурател, макмирор, ентерофурил.\nБензимидазоллар— албендазол, немозол.\nФурозолидон ва метронидазол каби препаратлар уларнинг юқори токсиклиги ва бактерияларнинг чидамлилиги туфайли тиббий арсеналдан тобора йўқолиб бормоқда. Улар ўрнига МакМирор, Орнидазол ва Албендазол каби замонавий дори-дармонлар кириб келмоқда. Уларни қабул қилиш камдан-кам ҳолларда салбий таъсир кўрсатади, шунингдек улар самаралироқ ва камроқ заҳарли саналади.\nКатталарда гижжаларга қарши ушбу дорилар билан биргаликда Ентерол қабул қилиш яхши самара беради, унинг ижобий таъсири айрим патоген бактерияларга қарши антагонистик хусусиятларга ега еканлиги билан боғлиқ. Бундан ташқари, препарат антитоксик таъсир кўрсатади, фойдали микрофлорани меъёрга келтиради ва ичакнинг ферментатив функциясини оширади.\nДаволаниш давомийлиги 3 кундан 2 ҳафтагача бўлиши мумкин. Антипаразитар терапия курси давомида ферментлар, сорбентлар ва антигистаминлар қабул қилиш давом етилади.\nГижжаларни даволашнинг енг кенг тарқалган усули — бир ҳафталик танаффус билан икки курсли терапия ҳисобланади. Бунда иккинчи курс учун биринчи курсда танланган дори-дармонлардан фарқ қилувчи препаратлар танланади. Бундай ёндашув терапия самарадорлигини оширади ва енг яхши натижаларни беради.\nЛямблиознинг шакли қандай бўлишидан қатъий назар, мустақил даволаниш тавсия етилмайди. Тўлиқ текширув, қарши кўрсатмаларни аниқлаш, даволаш тартиби, даволанишнинг давомийлиги, препаратлар дозировкасини танлаш, терапия якуни натижаларини кузатиш фақат шифокор томонидан амалга оширилиши керак.\nГижжаларнинг организмда фаол паразитлик қилиши нафақат организмнинг метаболик жараёнларини, балки озуқа моддаларининг мувозанатини ҳам бузади. Касалликни даволаш кучли антимикроб препаратлардан фойдаланиш билан кечиши туфайли, у патогенлар билан бирга фойдали мифкролфорани ҳам нобуд қилади.\nЛямблиоз терапиясининг якуний босқичи бир нечта йўналишга ега:\nФойдали моддалар танқислигини тўлдириш.\nОрганизмнинг ҳимоя функцияларини мустаҳкамлаш.\nОвқат ҳазм қилиш функцияларини тиклаш.\nИчакнинг фойдали микрофлорасини меъёрга келтириш.\nУшбу босқичда ҳам белгиланган сорбентлар, антигистаминлар ва ферментларни қабул қилиш давом етилади. Еҳтиёткор парҳезга даволаниш пайтида ҳам, ундан кейин ҳам амал қилинади. Фойдали моддалар танқислигини тўлдириш учун комплекс препаратлар буюрилиши мумкин.\nТананинг ҳимоя функцияларини мустаҳкамлаш ва рецидивларни олдини олиш учун беморга иммуностимуляторлар буюрилади:\nОвқат ҳазм қилиш функциясини тиклашга овқатланиш вақтида фермент препаратлар — Панкреатин, Фестал, Ензистал қабул қилиш ёрдам беради. Препарат дозаси индивидуал равишда танланади.\nИчак микрофлораси пробиотиклар (Линекс, Бифибумбактерин, Ацепол) ва пребиотиклар (Лактрофилтрум, Прелакс, Лактусан) қабул қилиш вақтида меъёрлашади.\nЛямблиозни даволаш учун ишлатиладиган препаратлар ҳар бири ўзига хос фаол моддага асосланган учта гуруҳга бўлинади. Улар касалликнинг клиник кўриниши ва беморнинг фаол моддага индивидуал толерантлигидан келиб чиқиб тайинланади.\nУшбу гуруҳга мансуб енг самарали препарат Орнидазол ҳисобланади. Унинг аналоглари Тиберал, Лорнизол, Орницид, Квинсол, Дазолик ҳисобланади.\nПрепарат 500 мг`лик таблеткалар шаклида чиқарилади. Препарат беморнинг вазн тоифасини ҳисобга олган ҳолда белгиланади. Катталар овқатдан кейин 1,5 г (3 таблетка) миқдорида бир марталик дозада қабул қилади. 35 кг гача бўлган болалар учун доза 1 кг оғирлик учун 40 мг формуладан фойдаланиб аниқланади. Даволаш 1-2 кун давом етади. Пилюля фақат ичакда ерийдиган қобиқ билан қопланган, шунинг учун уни бутунлай ютиш керак.\nПрепаратнинг фаол моддаси — орнидазолдир. У паразитларнинг ДНК`сига таъсир қилади ва унинг спирал тузилишини бузади. Натижада, паразитлар нобуд бўлади ва танадан чиқиб кетади.\nОрнидазол ошқозон-ичак трактида максимал даражада сўрилади ва унинг қондаги енг юқори консентрацияси препарат қабулидан 3 соат ўтгандан кейин кузатилади. У 90% биоўзлаштирувчанликка ега. Препарат организмнинг деярли барча биологик суюқликлари ва тўқималарига киради. Унинг метаболитлари буйраклар орқали чиқарилади.\nУшбу препарат бир қатор қарши кўрсатмаларга ега:\nПрепаратнинг таркибий қисмларига сезувчанлик.\n3 ёшгача бўлган болалар.\nБиринчи триместердаги ҳомиладорлик.\nЛактация (емизиш) даври.\nМарказий асаб тизими шикастланишлари ва гематологик аномалиялар.\nПрепаратни жигар йетишмовчилиги, епилептик синдроми, тарқоқ склерози бўлган ва алкоголизмга чалинган кишилар еҳтиёткорлик билан қабул қилишлари керак.\nОрнидазолнинг ножўя таъсирлари ҳам бор, улар:\nКўнгил айниши, қусиш, диарея.\nОёқ тортишиши ва титраши.\nОғиздан металлнинг таъми келиши.\nПрепаратни қўллаш емизиш даврига тўғри келган бўлса, емизишни вақтинча тўхтатган яхши. Орнидазолнинг биологик суюқликларга кириб бориш кўрсаткичи юқори бўлганлиги сабабли даволаниш пайтида болани емизиш хавфли ҳисобланади.\nУшбу гуруҳга мансуб енг машҳур дори Макмирор ҳисобланади. У 200 мг`лик таблеткалар шаклида чиқарилади. Гижжани даволаш учун ишлатиладиган дорилар орасида ушбу восита енг самаралиси ҳисобланади.\nМакМирор енг кам ножўя таъсирга ега, чунки у гепатобилиар тизимга деярли таъсир қилмайди. Лямблиозга ҳамроҳлик қилувчи микробларнинг кўпчилигини, жумладан, Ҳелиcобаcтер пйлори бактерияси ва Cандида замбуруғларини йўқ қилади.\nБолаларнинг 2 ойлигидан бошлаб даволаш учун ишлаца бўлади, доза 1 кг чақалоқ вазни учун 15 мг препарат формула бўйича ҳисобланади. Даволаш курси бир ҳафта давом етади, препарат кунига 2 марта қабул қилинади. Катталар шунингдек, 7 кун давомида кунига 2 марта 400 мг`дан Орнидазол ҳам қабул қилади.\nТаблеткалардан ташқари, МакМирор бир қанча бошқа, хусусан вагинал суппозиторийлар, крем шаклида ҳам мавжуд. Унинг асосий афзаллиги инсоннинг фойдали микрофлорасига таъсир етмаслиги бўлиб, бунда беморда дисбактериоз ривожланмайди.\nҲомиладорлик даврида препарат ўта зарур бўлган тақдирда буюрилади. Агар емизикли аёл МакМирор қабул қилиши тақозо бўлса, емизишни тўхтатиб туриш тавсия етилади.\nУшбу гуруҳдаги дорилардан Албендазол кўрилади. Ушбу универсал воситанинг асосий фарқи шундаки, у бактерияларни улар ривожланишининг исталган босқичида бостириш қобилиятига ега. Унинг нобуд қилувчи таъсири гижжаларда глюкозани ўзлаштириш ва АТФ синтезига тўсқинлик қила олиши билан ифодаланади. Натижада микроблар нобуд бўлиб, танадан чиқиб кетади.\nПрепарат 400 мг`лик таблеткалар шаклида чиқарилади, бу катталар учун бир суткалик доза ҳисобланади. Болалар учун препарат 20 мл`ли суспензия шаклида чиқарилади. Фаол модда улуши 5 мл да 100 мг`ни ташкил қилади. Доза боланинг 1 кг оғирлиги учун 10 мл формуласи бўйича ҳисобланади.\nАлбендазол ёрдамида лямблиозни даволаш 3 кун давом етади. 3 ҳафтадан сўнг терапияни яна бир бор такрорлаш керак.\n2 ёшгача бўлган болалар.\nҲомиладорлик — қатъий тақиқ.\nГепатобилиар тизим патологиялари (сирроз) ва қон ҳосил қилиш функцияси бузилишлари бўлган беморларда Албендазол жуда еҳтиёткорлик билан қўлланилиши керак.\nҚоринда абдоминал оғриқлар.\nЖигар ферментларининг ишлаб чиқарилиши кўпайиши.\nҚон ҳосил бўлишининг бузилиши.\nТаърифланган дорилар ва даволаш схемаси анча кенг тарқалган ва кўплаб шифокорлар томонидан қўлланилади. Аммо гижжага қарши дориларнинг кўпчилиги жуда токсик ва бир қатор қарши кўрсатмаларга ега еканлигини унутмаслик керак. У ёки бу дори-дармонларни тайинлаш, дозаси ва даволаш муддатини белгилаш беморнинг ўзига хос хусусиятларини ҳисобга олган ҳолда фақат малакали мутахассис томонидан амалга оширилиши керак.\nБундан ташқари, бошқа гижжага қарши дорилар номи:\n(Visited 11 893 times, 7 visits today)


Сталин - xabar.uz\nСталин замонидаги доимий жаллод Василий Михайлович Блохиннинг исм-шарифи ҳар кимга ҳам таниш эмас.\nРоссиянинг Екатеринбург шаҳри марказида бир гуруҳ фаоллар шўро доҳийси Иосиф Сталиннинг ўлими муносабати билан мушакбозлик уюштирди.\n2015 – йилда Time журнали инсоният тарихидаги энг бадавлат инсонлар рўйхатини эълон қилди. Чингизхон, Билл Гейтс ва Рокфеллер билан бир қаторда бу рўйхатда Сталин ҳам бор эди. Наҳотки собиқ иттифоқ тузуми давлати бошлиғи шу қадар бадавлат бўлган?


Чилида бир соат ичида 6,9 магнитудали иккинчи зилзила содир бўлди\nЗилзила маҳаллий вақт билан соат 2:46 да (Тошкент вақти билан 7:46 да) қайд қилинган. Зилзила маркази мамлакатнинг шимолидаги Элки вилоятидаги Кокимбо шаҳридан шимоли-ғарбий томонга 98 км узоқликда, ўчоғи эса 10 км чуқурликда бўлган.\nАввалроқ шу ҳудудда маҳаллий вақт билан 1:54 да ҳам 6,6 магнитудали зилзила юз берганди. Талофатлар ва жабрланганлар ҳақида маълумот берилмаган. Цунами юз бериши хавфи йўқ.\nКокимбо ҳудуди Чилида 16 сентябрда содир бўлган 8,3 магнитудали зилзила оқибатида энг катта талофат кўрган ҳудуд бўлган эди. Ўшанда табиий офат оқибатида 15 киши ҳалок бўлган, 6 мингдан кўпроқ одам бошпанасиз қолган, 970 дан ортиқ уй вайронага айланган эди.


USDA прогнози: 2020/21 йилги мавсумда дунё бўйича умумий нок етиштириш ҳажми пасаяди • EastFruit\nБош саҳифа › Янгиликлар › USDA прогнози: 2020/21 йилги мавсумда дунё бўйича умумий нок етиштириш ҳажми пасаяди\nUSDA прогнози: 2020/21 йилги мавсумда дунё бўйича умумий нок етиштириш ҳажми пасаяди\nМуаллиф: EastFruit 19 Июн 21 19 Июн 21 08\nАҚШ Қишлоқ хўжалиги вазирлиги (USDA) 2020/21 йилги мавсумда жаҳонда нок етиштириш бўйича прогнозни эълон қилди. Унга кўра, Хитойда ноқулай об-ҳаво шароити ва савдо айланмасининг пасайиши туфайли 1,2 миллион тоннага камайиб, 22,1 миллион тоннани ташкил қилади.\nХитойда нок етиштириш ҳажми 16 миллион тоннани ташкил қилади, бу асосий мева етиштирувчи ҳудуд – Хэбэй провинциясида апрел ойининг совуқ келиши натижасида йўқотишлар бўлган деб ёзади AgroTimes.\nЕвропада мева етиштириш ноқулай келган об-ҳаво шароити ва зараркунандаларнинг ўтган йилги келтирган зарарларига қарамай, деярли 280 минг тоннага кўпайиб, 2,3 миллион тоннагача кўтарилиши кутилмоқда.\nМева етиштиришда юқори суръатга қарамай, Пиреней яриморолидаги дўл ва ёғингарчилик оқибатида юзага келган зарарлар туфайли Европа Иттифоқидан экспорт ҳажми 270 минг тоннага камайиши тахмин қилинмоқда, бу, айниқса, Бразилияга қилинадиган экспортни камайтиради.\nАҚШда нок етиштириладиган майдонларининг камайиши ва ҳосилдорликнинг пасайиши туфайли нок етиштириш ҳажми 37 000 тоннага қисқариб 608 000 тоннани ташкил қилиши кутилмоқда.\nАргентинада нок майдонлари қисқаришда давом этмоқда ва, натижада, нок етиштириш ҳажми бироз камайиб, 620 минг тоннагача пасайиши кутилмоқда.\nЖанубий Африкада нок етиштириш барқарор бўлиб, 410 минг тоннани ташкил этади. Нок плантациялари майдони қурғоқчиликдан сўнг тикланишда давом этмоқда. Нок экспорти ҳажми эса 230 минг тоннагача барқарор бўлиб қолиши кутилмоқда.\nАйни пайтда, Россияда нок етиштириш 43 минг тоннага қисқариб, 247 минг тоннани ташкил этади, чунки бу йилги об-ҳаво таъсири ва ўтган мавсумдаги катта ҳосилдан сўнг жорий йилда нок ҳосили камайиши кутилмоқда. Импорт ўтган йилги энг паст кўрсаткичдан 36 минг тоннага кўпроқ бўлиши ва натижада бу йилги нок импорти 230 минг тоннани ташкил қилиши кутилмоқда, бу Россиянинг дунёдаги энг йирик нок импорт қилувчи давлат мақомида қолганини тасдиқлайди. Кутилаётганидек, Белоруссия ва Туркиядан нок импорти ҳажмининг ошиши дунёнинг Жанубий яримшарида жойлашган мамлакатлардан нок импортининг камайишини қоплаши мумкин.


Ўзбекистон 600 18.05.2019 14:18:00\nЙўл ҳаракати қоидаларига киритилган ўзгаришга кўра, барча автомобиллар кундузи чироқларини ёқиб юрибди. Ушбу тартиб, ҳайдовчи ва ижтимоий тармоқ фойдаланувчиларининг муҳокамасига сабаб бўляпти. Ижтимоий тармоқларда ёнаётган транспорт воситаларининг суратлари акс этган лавҳалар муҳокамаларни янада оммалашишига сабаб бўляпти.\nБу ҳақда Фавқулодда вазиятлар вазирлигининг Ёнғин хавфсизлиги бошқармаси мутахассислари муносабат билдирди.\nТошкент шаҳар ИИББ маълум қилган хабарга кўра, “Ўтган 2018 йилда енгил машиналарни ёниб кетиши билан боғлиқ 64 та ҳолат қайд этилган. 2019 йил бошидан буён эса Тошкентда автомобилларнинг 11 марта ёнгани қайд этилди” – дейилади хабарда.\nХабарга кўра, икки ҳолатда ёниш – ёқилғи тизими ишдан чиққанлиги сабабли юз берган. Қолган ҳолатларда эса ёнғин қуйидаги русумли автомобилларда электр ўтказиш тизими бузилганлиги боис содир бўлган:\nГАЗ-3102, ГАЗ-2401, Daewoo Matiz, ВАЗ-2109, Hyundai Sonata, Ford Sierra, ГАЗ-2420, Chevrolet Epica, Chevrolet Captiva, Chevrolet Damas (ёнғинга ЙТҲ сабаб бўлган), Chevrolet Cobalt – автомобилнинг мотор қисмида содир бўлган борт компьютерива аккумуляторни улаб турувчи электр ўтказиш тизимидаги қисқа узилиш сабаб бўлган. Автомобиль ёритгичларига зарар етмаган.


Хитойнинг хорижий нефтга қарамлиги ошиб бормоқда.\n28 январ 2021, Тошкент вақти: 12:31\nСўнгги 15 йил мобайнида Хитой иқтисодиёти йилига ўрта ҳисобда 8 – 10 фоизга ўсмоқда. Айни пайтда, бу ҳолат мамлакатнинг хорижий нефтга қарамлигини оширмоқда. Сўнгги ойларда дунё бозорларида нефт нархи рекорд даражага кўтарилгани Хитой иқтисодиётига маълум даражада зарар келтирмоқда. Бундан ташқари мамлакатда нефт маҳсулотларидан фойдаланиш яхши йўлга қўйилмагани вазиятни янада мураккаблаштирмоқда.\nМамлакат иқтисодиёти шиддат билан ривожланиб бораётгани сабабли Хитой ҳукумати истеъмолчиларнинг энергияга бўлган эҳтиёжини қондира олмаяпти. Хитойда жорий йилнинг биринчи тўрт ойи мобайнида нефт маҳсулотларига бўлган талаб ўтган йил шу давридагига қараганда 16.5 фоизга кўпайди. Хитой ҳукуматининг статистик маълумотларига кўра, мамлакатнинг тўртта вилоятида энергияга бўлган эҳтиёж 30 фоизга, оғир саноатнинг энергияга эҳтиёжи эса 20 фоизга ошган.\nЎтган йил Хитойда автомобил савдоси 80 фоизга кўпайди. Бундан ташқари мамлакат аҳолиси уй совутгичлар ва бошқа электрон уй-рўзғор асбобларини кўпроқ сотиб ола бошлади. Бу эса энергияга бўлган эҳтиёжни янада оширди. Ҳукумат бу эҳтиёжни тўлиқ қондира олмаяпти.\n2003 йилда Хитойнинг 21 вилоятида электр таъминотида тез-тез узилишлар кузатилди. Жорий йилнинг биринчи тўрт ойи давомида эса 24 вилоятда электр энергияси тақчиллиги юзага келди.\nМаълумотларга кўра, ўтган йил Хитойда кунига ўрта ҳисобда салкам беш ярим миллион баррел нефт ишлатилган ва йил давомида 733 миллион баррелдан ортиқ нефт импорт қилинган. Бу 2002 йилги кўрсаткичга қараганда 30 фоизга кўп. Жорий йил биринчи чорагида эса Хитойнинг нефт импорти хажми 35.7 фоизга ошди. Шунга қарамай, мамлакатда хамон энергия тақчиллиги кузатилмоқда. Бу эса, айниқса, ишлаб чиқаришга салбий таъсир этмоқда.\nЭнергия тақчиллиги сабабли Хитойнинг минглаб корхоналари тунда ва дам олиш кунлари ишлашга мажбур бўлмоқда. Кузатувчилар фикрича, агар энергия муаммоси хал этилмаса, хорижий инвесторлар Хитойга сармоя ётқизиш масаласини қайта кўриб чиқишлари мумкин.\nАйни пайтда, Хитойда юзага келган энергия бўҳрони хорижий нефт компанияларига эшик очмоқда. “ExxonMobil” ва “Aramco” ширкатлари Хитойнинг энг йирик “Sinopec” компанияси билан шартнома имзолади. Келишувга кўра, ғарб ширкатлари Хитойда “Sinopec” билан биргаликда 600та ёқилғи қуйиш шаҳобчалари қуради ва ёнилғи чакана савдоси билан шуғулланади.\nЯпониянинг “Nippon” ширкати Хитойнинг “PetroChina” компанияси билан кунига 20 минг баррел нефтни қайта ишлаб бериш ҳақида шартнома имзолади. 2005 йилнинг март ойигача мўлжалланган мазкур шартнома “PetroChina” компаниясига хитойлик истеъмолчиларни кўпроқ энергия билан таъминлаш имконини беради. Муддат тугаганидан кейин шартнома узайтирилиши кўзда тутилган.\nБироқ, бу чоралар Хитойда юзага келган энергия бўҳронига барҳам бермайдиган кўринади. Шу боис Пекин расмийлари Хитойга жуғрофий жиҳатдан қўшни бўлган Марказий Осиё республикаларидаги энергия манъбаларидан фойдаланишни режалаган. Хитой ҳукумати минтақада кўп миллиард долларлик нефт қувури лойиҳаларини амалга оширишга киришди. Қозоғистондан Шинжон Уйғур автоном вилоятига қадар қурилаётган 3 минг км узунликдаги нефт қувури шулар жумласига киради.\nАҚШнинг Хитойдаги собиқ элчиси Лорд Винстоннинг Озодлик радиосига айтишича, мамлакатдаги энергия манбалари камайиб бораётганини тушунган Хитой раҳбарияти Марказий Осиё давлатларига ўз таъсирини ўтказишга ҳаракат қилмоқда:\n“Хитой ўзининг энергия ресурсларини кўпайтириш устида иш олиб бормоқда. Яқин йилларгача мамлакат ўзининг энергияга бўлган эҳтиёжини ўзи қоплаб келаётган эди. Бироқ сўнгги йилларда мамлакатдаги энергия ресурслари камаяётгани ва мамлакат иқтисодиётининг бир маромда ривожланаётгани сабабли Хитой нефт импорт қилиш бўйича АҚШдан кейин дунёда иккинчи ўринга кўтарилди. Хитой ҳукумати Россия ва Марказий Осиё давлатлари билан Шанхай Хамкорлик ташкилотини тузди. Пекин расмийлари шу ташкилот орқали Марказий Осиёга ўз таъсирини ўтказишни хоҳлайди.” - дейди АҚШнинг Хитойдаги собиқ элчиси Лорд Винстон.


Фарер оролларида дунёдаги биринчи сув ости йўл ўтказгичи қурилиши якунланди. Айланма ўтказгич 11 километрлик Eysturoyartunnilin туннелининг бир қисми ҳисобланади. Бир неча кундан кейин ушбу туннелнинг очилиши кутилмоқда.\nФото: Twitter/Marita á Rógvi\nТуннел Фарер ороллари пойтахти – Стреймой оролида жойлашган Торсхавн шаҳрини Эстурой оролидаги иккита аҳоли пункти – Рунавик ва Стрендур билан боғлайди. Бунинг эвазига пойтахт ва ушбу аҳоли пунктлари орасидаги йўл 55 кмдан 17 кмгача қисқаради ва ушбу масофани машинада 15 дақиқада босиб ўтиш мумкин бўлади.\nEysturoyartunnilin туннелини қуриш қарори ороллар парламенти томонидан 2014 йилда қабул қилинган. Лойиҳани амалга ошириш билан Estunlar компанияси шуғулланмоқда. Энг пастки нуқтаси Атлантика океани сиртидан 189 метр чуқурликда жойлашадиган туннелнинг очилиши 19 декабрга белгиланган. Унинг қурилиши 162 млн долларга айланган. Туннел орқали ўтиш пуллик бўлади.\nФарер оролларида бошқа сув ости туннеллари ҳам бор. 2002 йилда архипелагда Воар ва Стреймой оролларини боғловчи 4,9 кмлик туннел очилган. 2006 йилда эса Борой ва Эстурой ороллари орасидаги 6,2 кмлик туннел фойдаланишга киритилган. Айни вақтда оролларда узунлиги 10,8 кмлик яна бир туннел қурилиши олиб борилмоқда. У Стреймой ва Сандой оролларини боғлайди. Туннелни 2023 йилга очиш режалаштирилган.\nТошкентда навбатдаги йўл ўтказгич таъмирланиб, транспорт ҳаракати учун очилди\nТошкент вилоятида янги йўл ўтказгичлар қурилади


Қўнғиротлик ота алимент ўрнига уй берди\nФуқаролик ишлари бўйича Қўнғирот туманлараро судининг буйруғига асос қарздор А.Ж. дан ундирувчи Т.Г. фойдасига уч нафар фарзанди таъминоти учун фарзандлари 18 ёшга тўлганга қадар қарздорнинг иш ҳақи ва бошқа даромадларининг ½ қисми миқдорида алимент ундириш белгиланган, 2015 йил 9 февраль куни ижро иши қўзғатиш ҳақида қарор қабул қилинган.\nЛекин, алимент нафақаси қарздор А.Ж томонидан тўланмай келиб, 2016 йил октябрь ойига қадар алиментчи отанинг қарзи 9 млн. 966 минг сўм бўлганлиги ва яшаш мазилида йўқлиги сабабли, унга нисбатан 2016 йил 24 октябрь куни жисмоний шахсни қидириш тўғрисида ва 2017 йил 6 январь куни қарздорнинг чиқиш ҳуқуқларини вақтинча чеклаш тўғрисида қарорлари қабул қилинган.\n2015 йил 27 январь кунидан 2019 йил 1 июнь кунига қадар қарздор Ж.А.нинг қарздорлиги жами 52 ой учун, яъни 39.605.696 сўмни ташкил қилган.\nМажбурий ижро ҳаракатлари давомида, қарздор А.Ж. Қозоғистон Республикасидан келиб Қонликўл тумани “Бўстан” МФЙ да яшаб юрганлиги аниқланади ва бўлим ходимлари томонидан тезкор тадбир натижасида бўлимга олиб келинади.\nҚарздор А.Ж. охири ўзида фарзандларига нисбатан меҳри уйғониб, моддий таъминотини ўйлаб, собиқ турмуш ўртоғи Г.Т. билан ўзаро келишган ҳолда ўшбу қарздорлик ҳисобидан яшаш учун турар жой олиб берди.


Биз дим ишлатадиган смайликларни ким ихтиро қилганини биласизми ? У смайликлар отаси... - 1 Июля 2021 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2021 » Июль » 1 » Биз дим ишлатадиган смайликларни ким ихтиро қилганини биласизми ? У смайликлар отаси...\nДастлабки смайлнинг тарихи жуда оддий. 1979 йилда электрон тарзда узатилган ҳиссиётни акс эттирувчи белги Кевин Маккензига тегишли. У қуйидаги кўринишда бўлган: " -) ". У одам қиёфасига кам ўхшагани учун, орадан уч йил ўтиб Скотт Фалман яратгани мана бу кўринишда бўлган: " : – ) ”. Шу смайл меъёр бўлиб қолган. Демак, смайлнинг муаллифи дастурчи Скотт Фалман ҳисобланади.\nКатегория: Fikr va Mulohaza qiling | Просмотров: 14 | Добавил: Sherlaruz.CoM | Теги: #Yangiliklar, #Yangilik, #новости, #uznews, #xabarlar, #habarlar, #ahborot, #newsuz, #news | Рейтинг: 0.0/0


«Дайди ўғил»нинг қайтиши\nКиритилган сана: 2018-10-28 16:11\nТьерри Анри ўз фаолиятини бошлаган «Монако»га ниҳоят қайтди. Пайқаганингиздек, бу сафар у бош мураббий сифатида қадрдон жамоасига қайтди. Анри клубнинг сўнгги ўн йилликдаги бешинчи мураббийига айланди.\nУнинг қайтишига француз клубининг янги мавсумни омадсиз бошлагани ва турнир жадвалида охиридан иккинчи ўринда қолиб кетаётгани сабаб бўлди.\nИкки мавсум олдин энди собиқ мураббийга айланган Леонардо Жардим билан Чемпионлар Лигаси ярим финалчисига айланган ва 1 Лига чемпионлигини қўлга киритганди. Улар қитъанинг энг моҳир футболчиларини, жумладан Килиан Мбаппени етиштириб берганди. Клубнинг ҳозирги аҳволини кўриш жуда ачинарли.\n«Монако»да сифатли футболчилар етарлича топилади, гап Анрининг уларни кашф қила олишида. Футболчи сифатида биз ундан кўп нарсани кутишимиз мумкин эди. Аммо мураббий сифатидаги Анриданчи? Албатта буни вақт кўрсатади.\nЯқингача Бельгия термаси ёрдамчи мураббийи бўлган собиқ ҳужумчи топ-мураббийлар билан ишлаб анчагина тажриба орттирган. Энди эса ўзининг йўналишини аниқлаб уни амалда татбиқ қилишнинг вақти келди.\nХўш, унинг бошқарувида монегасклар қандай кўриниш ҳосил қилиши мумкин? Қуйида шуни таҳлил қиламиз.


05:00 / 18.01.2017 2563 pdf Ўқиш режими + -\n«Ҳидоя» Бурҳониддин Али бин Абу Бакр Абдужалол ал-Маржоний розияллоҳу анҳу (511-593 ҳ.с.) томонидан тасниф қилинган ҳанафий фиқҳи фуруъидаги машҳур китобнинг номи.\nБу китобнинг муаллифи Бурҳониддин ал-Марлиғоний Мовароуннаҳр тупроғининг таниқли фақиҳларидан бири.\nАллома Фарғона вилоятининг Риштон қишлоғида таввалуд топди. Бухоройи шариф мадрасасида таҳсили илм қилди. У Ислом фиқҳи асосларига доир бир неча илмий асарлар муаллифидир.\nУлар орасида машҳурроғи «Бидоят ал мубтадий» ҳисобланади. Олим кейинчалик бу китобига «Кифоят ал мунтаҳий» номли саккиз жилддан иборат шарҳ ёзди. Унинг қаламига мансуб «Ҳидоя» ҳам мухтасар шарҳдир. Бу шарҳ Мовароуннаҳр, Ҳиндистон ва Туркия минтақаларига кенг тарқалгандир. «Ҳидоя» кўплаб Шарқ мамлакатларида фиқҳ бўйича асосий қўлланма саналади. У асар форс, инглиз ва рус тилларига таржима қилинган. Ўзбек тилига таржима қилинмоқда.\n«Ал-мунтаҳо», «Наҳрул мазҳаб», «Ал тажнис вал мазид», «Мухторатул нозил», «Китобул фароиз» каби китоблар Ислом дунёсида муътабар уламолар тарафидан тан олинган машҳур асарлар бўлиб, улар улуғ аллома Бурҳониддин ал-Марғилоний роҳматуллоҳи алайҳи қаламига мансубдир.\n«Ҳидоя» ҳанафий фиқҳнинг энг муҳим китобларидан бири бўлиб мислсиз шуҳрат қозонгандир. Бу китобнинг баъзилар «Бидоятул мубтадий»нинг шарҳи десалар, бошқалар уни «Мухтасари Қудурий»нинг шарҳи дейдилар. Масалани чуқурроқ ўрганиб чиқилганда «Бидоятул мубтадий» имом Марғилонийнинг фуруъи фиқҳдаги мухтасар асари бўлиб у киши уни имом Муҳаммаднинг «ал-Жомиъ ас-Сағир» ва Қудурийнинг мухтасари асосида тайёрлагани маълум бўлади. Бинобарин, аввалги икки гап ҳам тўғри деган киши хато қилмайди.\nИмом Бурҳониддин ал-Марғилоний роҳматуллоҳи алайҳи ўзининг «Бидоятул мубтадий» китобини икки марта шарҳ қилган. Биринчи шарҳни «Кифоятул мунтаҳий» деб номлаган ва ёзиб битиргандан сўнг чўзилиб кетганини, кўпчиликка малол келишини эътиборга олиб қисқароқ шарҳ қилган ва унга «Ҳидоя» номини қўйган.\nИмом Бурҳониддин ал-Марғилоний роҳматуллоҳи алайҳи «Ҳидоя»да кўпинча аввал икки имом – Абу Юсуф ва Муҳаммадларнинг гапларини ва далилларини келтириб, сўнгра имом Аъзам роҳматуллоҳи алайҳининг гаплари ва далилларини ёзган. Агар «Ҳидоя»да «китобда айтганки» дейилса Қудурийни қасд қилинган бўлади.\nШайх Акмалидиннинг айтишларича «Ҳидоя»нинг соҳиби бу китобни ўн уч йил давомида тасниф қилган ва ўша муддатда доимо рўза тутиб юрган. Шу билан бирга рўза тутаётганини бировга билдирмасликка ҳаракат қилган. У кишиннг зуҳди ва тақвоси туфайли китоби ҳаммага мақбул бўлган.\nИмом Бурҳониддин ал-Марғилоний роҳматуллоҳи алайҳи «Ҳидоя»да кўпинча ҳар бир фиқҳий ҳукмнинг далили ва таълили - ҳакматини ёки қайси фиқҳий қоидага биноан чиқарилганини айтиб кетган. Бу, албатта, китобнинг қийматини оширган. Шу билан бирга танқидчилар Имом Бурҳониддин ал-Марғилоний роҳматуллоҳи алайҳи «Ҳидоя»да келтирган ҳадис ва асарларнинг манбаси ва ровийси келтирилмаганини нуқсон сифатида зикр қилганлар.\nБу таънага қарши иш олиб борган ҳанафий уламолардан имом Зайлаъий «Ҳидоя»да келтирилган ҳар бир ривоятнинг манбаси ва ровийсини топиб «Насбур роя тархрийжи аҳодиси ҳидоя» деган китоб тасниф қилган. Бу китоб ҳам «Ҳидоя» каби шуҳрат топган.\n«Ҳидоя» ҳанафий фиқҳидаги энг машҳур китобга айланган десак муболаға қилмаган бўламиз. Уламолар бу китобга алоҳида эътибор берганлар ва бериб келмоқдалар. Ҳозирда баъзи юртларда, жумладан Ироқда «Ҳидоя»ни ёд олмаган одам фақиҳ ҳисобланмайди. Катта уламолар «Ҳидоя»ни турли йўллар ила тадқиқ қилганлар. «Ҳидоя»га жуда ҳам кўп шарҳлар ёзилган. Ҳожи Халифа «Кашфуз зунун»да бу шарҳларнинг ўзига етиб келганларини беш саҳифага яқин ҳажмда санаб ўтган.\nБадриддин Айнийнинг «Ҳидоя»га ёзган «Биноя» номли шарҳини таҳқиқ қилиб чоп этишни йўлга қўйган замондош олим Амийн Солиҳ Шаъбон китобнинг қирқ иккита шарҳи рўйхатини келтирган.\n«Ҳидоя» бугунги кунда ҳам ҳамма толиби илмлар томонидан ихлос билан ўрганилмоқда.\nМуслима2009 20:04 / 14.08.2019\nЖуда кўп нарса билмаслигимни англадим. Ислом.уз ҳодимларига миннатдорчилик билдираман\n05:00 / 18.01.2017 1973\n05:00 / 18.01.2017 2855\n1916 05:00 / 19.01.2017\n2372 05:00 / 19.01.2017\n5219 05:00 / 17.01.2017\n1636 13:40 / 16.05.2019\n1534 18:20 / 07.04.2020\n2310 15:55 / 28.03.2020


Халқ давлатга қандай яқинлашди?\nЙиллар давомида ҳал этилмай келаётган муаммолар ўз ечимини топа бошлади.\n«Биз кейинги пайтда одамлар билан мулоқот қилишни унутиб қўйдик. Уларнинг ичига кириб, очиқ ва самимий гаплашиш, дардини эшитиш бизнинг фаолиятимизда, афсуски, охирги ўринга тушиб қолди...»\nПрезидентимиз Шавкат Мирзиёевнинг\nЎзбекистон Республикаси Конституцияси қабул қилинганининг 24 йиллигига бағишланган тантанали маросимдаги маърузасидан.\nМамлакатда осойишталик, жипслик, жамиятда эса адолат қарор топишини истаган давлат доим халқнинг дардига қулоқ тутмоғи, унинг иссиқ-совуғидан хабар олмоғи лозим. Бу минг йиллар давомида ўз исботини топиб келаётган тарихий ҳақиқат.\nЭсланг: ўтмишимизда не-не одил подшолар, хонлар халқнинг турмуш даражаси, ҳаёт тарзи ва ижтимоий аҳволига ҳар доим кўз-қулоқ бўлиб туриш учун турли воситалардан фойдаланган. Баъзи ҳукмдорлар ҳеч ким танимайдиган ҳолда халқ ичида юриб, вазиятни ўз кўзи билан кўрган эса, айримлари махсус ходимлар орқали хабардор бўлиб турган. Шунингдек, албатта, ҳар бир раҳбарнинг фуқаролар билан учрашиш учун белгиланган вақтлари жорий этилган. Бундай учрашувларда ҳам юрт раҳбарининг ўзи ёки унинг махсус вакили қатнашиб, элнинг арзу додини тинглаган.\nБуларнинг барчаси одамлар орасида ижтимоий тенглик ва адолатни қарор топтириш, яшаш учун қулай шарт-шароитлар яратиб бериш, иллатларга қарши курашиш ҳамда ҳалол меҳнат орқасидан фаровон ҳаёт кечиришни рағбатлантиришга қаратилган. Давлат ва халқ ўртасида мана шундай икки томонлама манфаатли мулоқотнинг йўлга қўйилиши тарихимизда миллий давлатчилигимизнинг мустаҳкам асоси бўлиб хизмат қилган. Халқ манфаатларининг доимий ҳимоячисига айланган давлат эса, ўз куч-қудратини янада юксалтириб бораверган. Бу омил жамият ривожи ва фаровонлигида етакчи аҳамият касб этгани ҳам шундан.\nБугун яна ана шу тарихий таомилларимизга юз тутилаётгани чин маънода халқимизнинг дилидаги иш бўлди. Давлат, аввало, халқ манфаатларининг асосий ҳимоячиси экани фақат қонун ҳужжатларидагина эмас, амалда ҳам ўз ифодасини топяпти. Юртдошларимиз бунга ўз ҳаёти ва фаолияти мисолида гувоҳ бўлиб турибди.\nРаҳбарнинг асосий вазифаси жамиятда ўзига ишониб тоширилган амални сидқидилдан бажариш асносида ўз қўл остидагиларга, шу тариқа жамиятга ва халққа хизмат қилишдан иборат. Ҳар бир раҳбар ўз жамоасига энг кўп хизмат қилувчи кишидир. Агар у ўзининг, аввало, хизматчи эканини унутиб қўйса, адолат қўрғонига шикаст етади.\nАфсуски, ўтган йиллар ичида ўз вазифасини суиистеъмол қилиб, ишга лоқайдлик билан ёки хўжакўрсинга ёндашадиган айрим мансабдорлар пайдо бўлди. Ана шундай лоқайд ва худбин амалдорларнинг кирдикорлари туфайли халқнинг давлатга ва унинг идораларига бўлган ишончига дарз кетди.\n«Биз кейинги пайтда одамлар билан мулоқот қилишни унутиб қўйдик, — деган эди Президентимиз Шавкат Мирзиёев Ўзбекистон Республикаси Конституцияси қабул қилинганининг 24 йиллигига бағишланган тантанали маросимдаги маърузасида. — Уларнинг ичига кириб, очиқ ва самимий гаплашиш, дардини эшитиш бизнинг фаолиятимизда, афсуски, охирги ўринга тушиб қолди...»\nТурли соҳалардаги бюрократик тўсиқларни олиб ташлаш, қонунга зид кўплаб идоравий йўриқномаларни бекор қилиш, ставкаси оптимал бўлган банк кредитлари ажратиш, тадбиркорлик бўйича ноқонуний текширишларга барҳам бериш, ҳуқуқ-тартибот идораларининг фаолиятида адолат мезонининг қарор топиши фуқароларимизни йиллар давомида қийнаб келаётган эди. Шунингдек, уй-жой қурилиши, коммунал, транспорт ва савдо хизмати, энергия таъминоти, йўлларнинг ҳолатини яхшилаш ҳам халқимиз ҳаётидаги оғриқли нуқталарга айланганди.\n2016 йилнинг кузида истиқлол тарихида ўзига хос саҳифа очган янги тизим — фуқаролар мурожаатларини виртуал қабул қилиш йўлга қўйилди. Бош вазирнинг интернет тармоғида электрон қабулхонаси ташкил этилди. Бу тажрибавий усул халқимизнинг дилидаги иш бўлди.\nУшбу қабулхонага фуқаролардан келиб тушган неча юз минглаб мурожаатларда кўтарилган ҳаётий муаммолар жойлардаги ҳокимлик ва идоралар, тегишли мутасаддилар ўз вақтида ҳал этиши зарур бўлган, лекин лоқайдлик билан панжа ортидан қараб келинаётган масалалар нақадар кўплигини кўрсатди. Бу борада «Жисмоний ва юридик шахсларнинг мурожаатлари тўғрисида»ги қонун қабул қилинганига қарамай, унинг ижросини назорат қилиш ўз ҳолига ташлаб қўйилган эди.\n«Халқ давлат идораларига эмас, давлат идоралари халқимизга хизмат қилиши керак ва бу ҳақиқатни аввало барча бўғиндаги раҳбарлар яхши тушуниб олиши зарур», — дея куюниб гапирган эди ўшанда Президентимиз.\nЎзига хос механизм\nШундан сўнг мамлакатимизда халқ билан мулоқотнинг такомиллашган янги тизими — Ўзбекистон Республикаси Президентининг Виртуал қабулхонаси ҳамда жойларда Халқ қабулхоналари фаолият кўрсата бошлади. Мамлакатимизда халқ билан мулоқотнинг сифат жиҳатидан бундай мутлақо янгича тизими жорий қилингани барча соҳаларда ўз ижобий самарасини бера бошлади. Президентнинг Виртуал ва Халқ қабулхоналари аҳоли мурожаатларини холисона кўриб чиқилишини таъминловчи ўзига хос назорат механизмига ҳам айланди.\nБунинг натижасида сансалорлик ва бефарқлик каби салбий ҳолатларга барҳам берилиб, йиллар давомида ҳал этилмасдан келинаётган муаммолар ўз ечимини топа бошлади. Халқ қабулхоналари халқнинг дарду ташвишларига ҳамфикр, суянч бўладиган масканга айланди.\n«Ишимиз ҳал бўлди»\nБағдод тумани Истиқлол маҳалла фуқаролар йиғинида яшовчи Қодиржон Бойқўзиев II гуруҳ ногирони. Шунга қарамай, оиласи таъминоти учун ҳам ҳисса қўшиши жуда муҳим эди. Бағдод туман Аҳоли бандлигига кўмаклашиш марказига 2017 йил кузида иш сўраб қилган мурожаатидан бирон наф чиқмади. Фуқаро 2018 йил июлида Ўзбекистон Республикаси Президентининг Халқ қабулхонасига мурожаат қилди. Шундан сўнг фуқаро ўн беш кун ичида Бағдод тумани Тиббиёт бирлашмасига ишга жойлаштирилди.\n«Мурожаатим қисқа вақт ичида ижобий ҳал қилинганидан мамнунман», — дейди фуқаро Қодиржон Бойқўзиев.\nПайариқ тумани Қоракесак қишлоғидаги мактаб қурилишида шартнома асосида ишлаган фуқаро Шуҳрат Бобобековга иш берувчи ойлик иш ҳақи тўлашдан бош тортган. Натижада у ўзи шартнома тузган ширкат билан ишламасликка қарор қилган. Ишлаш учун хорижга кетганидан сўнг турмуш ўртоғи Насиба Бобобекованинг Халқ қабулхонасига қилган мурожаати ижобий ҳал қилиниб, ойлик иш ҳақи тўлалигича ундириб берилди.\n«Уч нафар фарзандимиз бор, — дейди Насиба Бобобекова. — Турмуш ўртоғим хорижга ишлагани кетганидан кейин бир муддат қўлимиз калта бўлиб қолди. Шунда хўжайинимнинг ўзи ололмаган иш ҳақини талаб қилиб, Халқ қабулхонасига мурожаат этдим. Ҳақимизни ундириб беришди... Яхшиям, адолатни тиклайдиган, халқни ҳимоя қиладиган шундай тизим бор экан. Бунинг учун ҳамма мутасаддидан мамнунмиз».\nБулар, албатта, давлатнинг халқ хизматига камарбаста бўлаётгани мисолидаги денгиздан бир томчи, холос. Ўзбекистон Республикаси Президентининг Виртуал ва Халқ қабулхоналарига 2016 йил 24 сентябрдан бугунги кунга қадар жами 2 миллион 202 минг 284 та (2018 йилда 691 034 та мурожаат) келиб тушган бўлиб, уларнинг 60,3 фоизи (1 327 977 таси) қаноатлантирилган.\nЖойлардаги Халқ қабулхоналарида 600 мингга яқин фуқаро қабул қилиниб, мурожаатларнинг 72 фоизи қаноатлантирилди. Аҳоли билан очиқ ва самарали мулоқотни йўлга қўйиш мақсадида вилоят, туман-шаҳарлар раҳбарларини жалб қилган ҳолда Халқ қабулхоналарида 68 мингта шахсий қабуллар, чекка ва олис ҳудудларда 20 мингга яқин оммавий (сайёр) қабуллар ўтказилди.\nХоразмлик жамоатчи мухбиримиз Болтабой Муҳаммад Қурбон жойларда ташкил этилган ана шундай сайёр қабуллар ҳам халқнинг оғирини енгил қилишда катта самара бераётгани ҳақида қуйидагича ҳикоя қилади.\nШовот туманидаги «Қундуз» маҳалласида яшовчи ёшгина йигит Жўрабек Рўзимовни ҳаёт турли синовларга дучор қилди. Бахтсиз ҳодиса сабабли бошидан лат еди, бироқ вақтида даволанолмагани учун бир умрга ногирон бўлиб қолди.\nБу ёқда турмуш ўртоғи ва уч нафар фарзанди билан, айрим сабабларга кўра, бошпанасидан ҳам айрилди. Маҳалла аҳли уларга бошпана берди. Жўрабекнинг ногиронлик нафақаси рўзғорини тебратишга етмайди. Турмуш ўртоғи ишлайин деса, иш йўқ.\nШундай оғир аҳволда қолган оила сайёр қабулларнинг бирида Хоразм вилояти ҳокими вазифасини бажарувчиси Фарҳод Эрмоновга ёрдам сўраб мурожаат қилдию келажакка умид пайдо бўлди. Оила бекаси ишга жойлаштирилди. Энг муҳими, уларга маҳалласидан шахсий уй-жой қуриш учун ер майдони ажратиб берилди. Туман ҳокимлигининг ташаббуси билан ушбу ер майдонида ҳомийлар кўмагида бугунги кунда уй қад ростламоқда.\n— Вилоят ҳокимининг қабулидан сўнг ҳаётимиздаги жиддий ўзгаришлар бамисоли эртакка ўхшайди. Аёлим ишли бўлди. Менинг, фарзандларимнинг ҳолидан хабар олишди. Энг муҳими, энди бизнинг ҳам ўз уйимиз бўлади. Мурожаатимга бефарқ бўлмаган ҳокимларимизга, мен каби миллионлаб ёрдамга муҳтожларга бераётган эътибори учун Президентимизга, биздан ўз саховатини аямаётган ҳомийларга, мушкул кунларда ўз кўмагини аямаган маҳалладошларимга чексиз миннатдорлик билдираман», — дейди Жўрабек Рўзимов.\n— Ростдан ҳам ушбу оила қисмати аянчли эди, — дейди туман ҳокими ўринбосари Дилфуза Тоғонова. — Жўрабек ўз яқинларидан кўрмаган яхшиликни маҳалладошларидан, давлатимиздан кўрди. Аслида бу оилага ёрдам қўлини чўзган маҳалладошларини, уларнинг ҳолидан хабар топиб, ёрдамга келган саховатпеша тадбиркорларни бегона дейишга тилинг ҳам бормайди. Бугунги кунда юртимизда барча соҳаларда олиб борилаётган кенг кўламли ислоҳотларнинг замирида инсон манфаати турибди. «Ижтимоий ҳимояга муҳтож ҳеч бир оила давлатимиз назаридан четда қолмаслиги керак», деган шиор бугунги кунда туманимиз хотин-қизлар қўмитасининг иш фаолияти асосига айланган. Биз маҳаллаларда уйма-уй юриш орқали, бундан икки-уч йил олдин фақат орзу бўлган, ҳозирда халқимизнинг муаммо ва ташвишларини аниқлаш ва ечимини топишда муҳим аҳамиятга эга турли даражадаги сайёр қабулларнинг роли жуда катта. Булар замирида Президентимиз томонидан ишлаб чиқилган «Халқ давлат органларига эмас, давлат органлари халққа хизмат қилиши керак» деган тамойилнинг амалдаги ижроси мужассам.\nҚувонарлиси шуки, Ватанимиз мустақиллигининг 27 йиллик байрами арафасида туманда Жўрабек Рўзимов сингари ижтимоий ҳимояга муҳтож, ногиронлиги бор инсонларнинг ўн саккиз нафари намунавий арзон уй-жойларга эга бўлди.\nДахлдорлик туйғусининг кучи\nХалқ билан мулоқот борасида жорий этилган янги тизим нафақат фуқаронинг муаммоларига ечим топишда кўмакчи бўляпти, балки жамоатчилик назоратини янада кучайтириш, шу билан бирга, ҳар бир фуқарода Ватан тақдирига дахлдорлик туйғусини мустаҳкам қарор топтиришга ҳам муносиб ҳисса қўшяпти. Аҳоли давлат ва жамият бошқаруви тизимидаги турли масалаларга ўз муносабати, нуқтаи назари, фикр-мулоҳаза ва таклифларини эркин билдиряпти. Баъзи бир ўткир муаммолар айнан халқ, жамоатчилик фикри асосида бартараф этилиб, ижобий ечим топяпти.\n«...Жиззах вилояти Зомин тумани марказидан «Зомин» санаторийсига борадиган йўлда «Зомин халқ боғи» бошланадиган жойда шлагбаум ўрнатилган. Бу ердан ўтадиган ҳар бир кишидан 8 600 сўм тўлов олинади. Бу тўловнинг ҳар бир тийини давлат ғазнасига тўлиқ топширилишини таъминлаш ҳамда аҳолига янада қулайлик яратиш мақсадида мазкур жойга банкомат қўйилиши анча самарали бўлар эди. Тўловлар бундай шаклда амалга оширилса, «туя» қилишлар юз бермайди, давлат ҳам, халқ ҳам манфаатдор бўлади».\nЖиззахлик Қурбонбой Бозоров Халқ қабулхонасига шу таклифни билдирган. Фуқаронинг ушбу мурожаати инобатга олиниб, мазкур боққа тўлов асосида киришнинг ҳуқуқий асоси, ундан тушаётган тушумларнинг давлат ғазнасига йўналтирилиши, бу борада аҳолига яратилаётган қулайликлар ҳақида очиқ маълумотлар тақдим этилган. Халқнинг давлатга, давлат идораларига бўлган ишончи бу.\nРаҳбарлар — халқ хизматида\nБулар халқ билан мулоқот ҳамда фуқаролар манфаатини ҳимоя қилиш борасида йўлга қўйилган янги тизимнинг айрим лавҳалари, холос. Ҳозирда ҳар бир корхонада алоҳида фуқаролар қабулхонаси ташкил қилингани, барча раҳбарларнинг виртуал қабуллари ташкил этилгани, ишонч телефонлари ишлаётгани ҳам халққа хизмат қилинаётганининг айрим кўринишларидир. Шунингдек, давлат хизматлари кўрсатиш борасидаги янги ислоҳотлар фуқароларни узоқ муддат ҳужжатлар тўплаш ҳамда бунинг учун тўрт-беш идоранинг эшигида навбат кутиш каби оворагарчиликлардан қутқарди. Ҳар бир туманда давлат хизматлари кўрсатишга ихтисослашган янги бир тузилма иш бошлади. Бундай ислоҳотлар, айниқса, тадбиркорлик фаолиятини бошлаётганлар учун жуда қўл келяпти. Илгари биргина давлат рўйхатидан ўтиш учун вилоятдан пойтахтга бориб, сарсонгарчиликда жавоб кутиб юрилган бўлса, ҳозирда бу каби ишларни ҳар бир фуқаро ўз туманидан чиқмасдан қисқа фурсатда уддалаши учун қулай шарт-шароит яратиб берилди. Бу билан вақт ва маблағ тежалади, ортиқча қоғозбозликнинг олди олинади, сарсонгарчиликка йўл қўйилмайди. Энг муҳими, халқнинг иши битади ва давлатдан рози бўлиб яшайди. Халқ билан мулоқотни йўлга қўйиш ва элга хизмат қилишдан кўзланган асосий мақсад ҳам шу аслида.\nМана, жорий йилда Виртуал қабулхона электрон тизимининг янги талқини ишга туширилиши натижасида фуқароларимиз интернет орқали тўғридан-тўғри ҳуқуқий маслаҳатлар, муаммоли саволлари бўйича асослантирилган жавоблар ҳамда давлат идоралари раҳбарларининг қабуллари тўғрисида маълумотлар олиш имконига эга бўлди. Бу эса, халқни давлатга янада яқинлаштиришда муҳим аҳамият касб этмоқда.\nЭришилган натижалар билан чекланиб қолмасдан, халқ билан мулоқот тизимини янада такомиллаштириш, аҳолининг дарду ташвишларини янада чуқурроқ, яқиндан ўрганиш бўйича ишлар изчил давом эттирилмоқда. Бугунги кунда давлат идоралари вакиллари муайян масала бўйича мурожаат келиб тушишини кутиб ўтирмасдан, хонадонма-хонадон юриб, аҳолини безовта қилаётган муаммоларни ўрганиши лозим. Ижтимоий-иқтисодий муаммоларни таҳлил қилиш, ҳал этиш бўйича ишларни кучайтириш даркор.\nБу борада ҳудудлараро тажриба алмашиш тизими жорий этилгани муаммоларнинг аксариятини тезкорлик билан жойида ечиш, уларнинг келиб чиқиш сабабларини чуқур таҳлил қилиш ва масалага комплекс ёндашиш имконини бермоқда.\nМутасадди идоралар вакиллари томонидан уйма-уй юриб ҳақиқий ҳолатни ўрганиш натижалари бўйича ягона маълумотлар базасини шакллантирувчи «hudud.uz» электрон дастури ишлаб чиқилди. Ушбу дастур мавжуд муаммоларни маҳаллалар, секторлар ва соҳалар кесимида таҳлил этиш, ҳудудлардаги секторлар фаолиятини мониторинг қилиш ҳамда амалга оширилаётган ишлар устидан самарали назорат ўрнатиш имконини бермоқда.\nНогиронлиги бўлган, кам таъминланган, уй-жойга муҳтож фуқаролардан 3 минг нафарига бу йил имтиёзли уй ажратиш режалаштирилган бўлиб, ҳозирга қадар 1500 нафар фуқароларимизга уй-жой топширилди. 1488 нафар фуқаро касаначилик асосида меҳнатга жалб қилиниб, улар учун барқарор даромад манбалари яратилди.\nЎтган давр мобайнида ижтимоий ҳимояга муҳтож фуқароларнинг мурожаатлари асосида 16 мингдан ортиқ протез-ортопедик воситалари, 15 мингдан ортиқ ногиронлик аравачаси, 6 минг 950 та эшитиш мосламаси ажратилди.\nҚайд этиш лозимки, амалга оширилаётган бу ишларнинг замирида инсон манфаатларини таъминлаш, фуқароларимизнинг конституцион ҳуқуқларини муҳофазалаш, энг муҳими, халқни давлатдан рози қилишдек улуғ мақсад мужассамдир.\nБу мақсад эса, давлатимиз раҳбари айтганидек, вақтинчалик эмас, доимий аҳамият касб этади. Янада аниғини айтсак, стратегик мақсадга айланиб улгурди. Ушбу йўлда ортга қайтиб бўлмайди. Шуни ҳаммамиз, айниқса, барча бўғиндаги раҳбарлар чуқур англаб етмоғимиз лозим.


Ўзбекистон халқ шоири, сатирик ва юмористик жанрдаги китоблар муаллифи Анвар Обиджон 73 ёшида 11 апрель куни оламдан ўтди. Бу ҳақда Ўзбекистон Ёзувчилар уюшмаси хабар берди.\nАнвар Обиджон 1947 йилнинг 25 январида Фарғона вилоятининг Олтиариқ туманидаги Полосон қишлоғида туғилган. 1964 йилда ўрта мактабни тугатгач, Самарқанд молия техникумидаўқиган, 1969—1971 йилларда жамоа хўжалигида ҳисобчи, клуб мудири, туман газетаси, вилоят радиосида турли вазифаларда ишлаган.\nТошкент давлат университети (ҳозирги Ўзбекистон Миллий университети)нинг журналистика факультетини сиртдан тамомлади. 1981 йилда «Ёш гвардия» нашриётида, «Ёш куч», «Муштум» журналларида ишлаган. Кейинчалик «Чўлпон» нашриётида бош муҳаррир, Ўзбекистон телевидениесида муҳаррир сифатида фаолият олиб борган.\nАнвар Обиджоннинг 1983 йил ёзилган “Эй, ёруғ дунё!” китоби мазмуни баъзи жиҳатлари билан шу бугунги Ўзбекистонда юз берган воқеаларга ҳам жуда ўхшайди.\nАламазон исмли асар қаҳрамони номидан баён қилинган қисса икки ошнанинг Жандағорда адашиб қолишларидан бошланади.\nЮлдузистонда ҳокимият алмашуви\nУлар адашиб-адашиб, ғор орқали Юлдузистон деб аталган ер ости салтанатига келиб қоладилар.\nФеълидаги қўполлиги, таъмагирлиги ва мақтанчоқлиги билан бугунги кун ментларидан қолишмайдиган икки миршаб – Тиртиқ ва Шилпиқ уларни жосусликда гумонлаб, сўроқ қилади.\nҲумо Хартум – асардаги эътиборга лойиқ ижобий қаҳрамонларнинг бири.\nУ Қўтир Тўртинчи даврида туғилган “мирзатеракдек ингичка бир чол”.\nҚўтир Олтинчи вафотидан кейин иқтидорга келган Исқирт Биринчи даврида уни янги қоидаларга риоя этмагани учун жиннига чиқаришиб, ҳукумат ишларидан четлатишган.\nЭшакка сиғинадиган халқ\nКитобни рассом Т. Редкина ва В. Немировский безаган\nИсқирт Биринчи мамлакат ҳукмдори Қўтир Бешинчи вафотидан сўнг қўтирлар сулоласини тугатиб тахтга ўтиради.\nИфлосликларни яхши кўргани учун бутун мамлакат халқини исқирт юришга мажбурлайди.\nПокиза юрадиганлар зиндонларга ташланади, тавба қилиб, исқирт бўлишга ваъда берганларгина озод этилади.\nЮлдузистонликлар онгига зўравонлик билан жирканч одатлар сингдирилган.\nБарча маърифатли, адолатпарвар, халқпарвар пок кишилар Юлдузистоннинг чекка Аждаробод вилоятига қувғин қилинган.\nЧунончи, Исқирт Биринчи гўдаклик чоғида эшак эмиб қўйган.\nШаҳзода ва подшоҳ оиласини бу исноддан қутқариш учун шаҳзодани пайғамбар, эшакни эса зўрлаб худо дея эълон қилганлар.\nОдамларни эшакка сиғинишга мажбур этганлар.\nКитоб иллюстрацияси. Рассом: Т. Редкина\nОлдин ўтган подшоҳни улуғлаган шоир Дуторий энди мамлакатнинг янги раҳбари Исқирт Биринчига атаб шеърлар ёза бошлайди:\nЮвилмаган бетингиз мунча чиройли,\nмоғор босган этингиз мунча чиройли.\nУ ёнингиз кир эрур, бу ёнингиз кир,\nОлдингизу кетингиз бунча чиройли.\nЭй, Дуторий, онангга суйканмағил кўп,\nСенинг пуштипаноҳинг Исқирт Биринчи.\nҲукмдор ғазабидан қўрқув шу даражада бўлганки, Аламазоннинг сафардаги содиқ дўсти Эшмат Ишма ҳам зиндонбанд бўлишдан қўрқиб Исқирт Биринчини улуғлашга киришади:\nЯшасин Исқирт Биринчи,\nИсқирт Биринчи яшасинлар!\nТоза юрган хумбошларни\nХуфия ишлар бошлиғи Фисқиддин Макру Мараз ҳар қандай шахсга жосуслик айбини қўйиб, қаматишга тайёр амалдор.\nЛекин янги подшо даврида Исқирт Биринчининг амакиси – бош вазир Бурбулитнинг обрўси ундан баландроқ.\nЭндиликда махфий хизмат бошлиғи Фисқиддиннинг обрўси яқинда мамлакатга қозикалон бўлган Ҳошим Хезиддин даражасида.\nШунингдек, улардан бир тиш пастда бош айғоқчи Исом Итту Искабтопар, икки миршаб – Шилпиқ билан Тиртиқ туради.\nУларнинг барчаси мамлакат раҳбарининг бемаъни йўриқларини олқишлаб мартабали бўлишган.\nАнвар Обиджон водийлик ижодкорлар даврасида\nЁзғоним шаклан ғазал, лек ўзи бармоғроқ.\nҲарқалай шеъримда бор маъни-ю, оз-моз фикр,\nКўп ахир аҳли қалам мандинам маймоғроқ.\nКимса дер: “Қилсанг ҳажв, бекнимас пастроқни ур,\nТинчгина авқот еюр бўлса ким қўрқоғроқ”.\nАсли чин ашъорнавис ёзмағай оддий баён,\nБарчани ўйлантирур гап отиб илмоғроқ.\nДард чекиб битсам ғазал босмағай туркий газет,\nЎлтирур унда биров фаҳми сал тарқоғроқ.\nУл деди: “Гулмат, жўна, пайтава қилмам шеъринг”,\nЛек ўзин ёзғонлари бундинам пайпоғроқ.\nАнвар Обиджоннинг жанозаси 12 апрель куни Олтиариқ туманида ўқилади. Карантин боис одамлар келмаслиги сўралди. “Элтуз” таҳририяти Анвар Обиджоннинг яқинларига таъзия изҳор қилади.\ndata-title="Сатирик адиб Анвар Обиджон оламдан ўтди" data-description="<!-- wp:paragraph --> <p>Ўзбекистон халқ шоири, сатирик ва юмористик жанрдаги китоблар муаллифи Анвар Обиджон 73 ёшида 11 апрель куни оламдан ..." data-image="https://eltuz.com/wp-content/uploads/2020/04/r62479743.jpg" data-url="https://eltuz.com/sas/213633/" data-services="facebook,odnoklassniki,twitter,telegram" data-counter="ig">


Москва саммитида Каримов Атамбаевни "одобсизлик"да айблаб танбеҳ берди\n06 май 2021, Тошкент вақти: 23:14\nМосквада 8 май куни Ғалабанинг 70 йиллигини нишонлаш тантаналари доирасида ўтган МДҲга аъзо давлатлар раҳбарларининг норасмий саммити чоғида Ўзбекистон президенти Ислом Каримов қирғизистонлик ҳамкасби Алмазбек Атамбаевни Улуғ Ватан урушида бир халқ бошқа халққа нисбатан аҳамиятлироқ бўлганини тасдиқлашга уринишда айблади.\nИслом Каримов Алмазбек Атамбаевга танбеҳ берди\nИслом Каримов Алмазбек Атамбаевнинг Иккинчи Жаҳон урушига оид фикрларини “хато ва ҳурматсиз” гаплар деб баҳолади.\nАтамбаев ўз сўзи давомида “ўтмишни унутган одам келажакда бунинг учун ҳақ тўлайди”, деб таъкидлаган ва “ҳеч ким Ғалабани баҳам кўрмаслиги керак”, деган сўзларни айтган эди.\nАлмазбек Атамбаев норасмий саммитда сўзлаган нутқида учрашувга келмаган МДҲ давлатлари раҳбарларини танқид қилган ва 8 майда ўтган учрашувни “ота-боболаримиз, фронт учун ишлаган оналаримиз ва бувиларимизга ҳурмат кўрсатиш тадбири” сифатида баҳолаган эди.\n“Бу ерда бу арифметика ҳам, бухгалтерия ҳам эмас, қабилидаги фикрлар бўлди. Мен бу каби огоҳлантиришларни қилиш, биринчидан, одобсизлик, иккинчидан,қўполлик деб ҳисоблайман. Бу ерда бизнинг дўстимиз Атамбаев гўёки унутиш ҳаракатлари бўлаяпти, деб кимнидир маломат қилмоқчи бўлаяпти. Бу маломат мутлоқо кераксиз ва ҳеч кимга ҳеч қандай яхшилик олиб келмайди”, деб билдирган Ислом Каримов.\nЎзбекистон президенти қирғизистонлик ҳамкасбининг сўзларидан Иккинчи Жаҳон уришида “кимдир жуда ораста, кимдир тартиб-интизомли бўлгани учун урушнинг боришида муҳим аҳамият касб этган, бошқалар эса гўёки масъулиятдан қочган”, деган маъно келиб чиқаётганини иддао қилди.\n“Бу ерда тўғри фикр айтилди, Ғалаба ҳамманики. Бу Ғалаба фашистлар қуллигидан озод этди. Ҳар бир мамлакат, ҳар бир халқ ва ҳар бир сайланган раҳбар бу байрамни қаерда ҳамда қандай нишонлашни ўзи белгилай олиш ҳуқуқига эга. Кимдир биров буни мажбурий деб ҳисоблашини бошқаларга такрорлаб айтиш шарт эмас”, деб сўзида давом этди Ислом Каримов.\nАлмазбек Атамбаев Ўзбекистон президенти сўзларини бўлиб, ўз шахсий фикрини айтганини билдирди. Ислом Каримов эса бунга жавобан: “Сизнинг фикрингизни биз аллақачон биламиз. Қандайдир ишлар учун маломат қилиш ва ақл ўргатишни мен одобсизлик деб билар эдим””, деб жавоб қайтарди ва сўзида давом этиб: “Ўша пайтда Ўзбекистонда яшаётган 6,5 миллион одамдан 1,5 миллиони фронтга кетган. Уларнинг 500 мингдан кўпроғи жанглардан қайтмаган. Бундан кўп миллатли ўзбек халқи Ғалаба учун қандай ҳақ тўлаганини тасаввур қилиш қийин эмас”, деб айтди.\nЎзбекистон президенти рус халқини алқади\nАйни пайтда Ислом Каримов "Бутун масъулиятни буйнимга олиб айтаманки, бу ғалабада ҳал қилувчи ролни руслар ва Россия халқлари уйнади", деб баёнот берди.\nШу билан бир қаторда Ислом Каримов иккинчи Жаҳон уруши йилларида ўзбек халқи жанглар бораётган ҳудудлардан эвакуация қилинган миллионлаб одамлар ва 200 минг етим қолган болани ўз бағрига олгани ҳамда битта нонни бўлишиб кеганини алоҳида урғулади.\nБеларус президенти Александр Лукашенко эса фашизм устидан галаба биргина русники ҳам, беларусники ҳам, узбекники ҳам, козокники ҳам, тожикники ҳам эмас, балки совет халкининг ғалабаси деган фикрни олға сурди.\nМДҲ давлатлари норасмий саммитида 8 май куни иштирок этган Ўзбекистон президенти Ислом Каримов Москвада 9 май куни ғалабанинг 70 йиллигига бағишланган парада қатнашмади. Шунингдек, МДҲ мамлакатлари орасида Украина, Молдова ва Беларус давлат раҳбарлари ҳам Москвадаги парадда иштирок этишмади.\nПутин Ғалаба парадида Ўзбекистонни эсламади\nЎз нутқида президент Путин Ғалаба парадида Россия қўшинлари билан бир қаторда Озарбайжон, Арманистон, Белорус, Қирғизистон, Қозоғистон, Тожикистон ҳарбийлари ҳам иштирок этаётганини айтиб, Хитой, Монголия Хиндистон ва Сербия фашизмга қарши қаттиқ курашганини эътироф этди. Шунингдек, Путин Иккинчи жаҳон урушида иттифоқчи бўлган Британия ва АҚШни ҳам алоҳида тилга олди, лекин нутқи давомида Ўзбекистон ва Украинани эсламади.\nЎз сўзи охирида Владимир Путин “Ғолиб халққа шон-шарафлар бўлсин!” дея рус халқини олқишлади, холос.


Бунда адлия бошқармаси, туман (шаҳар) адлия бўлимлари, Давлат хизматлари марказлари, ФҲДЁ бўлимлари, юридик хизмат кўрсатиш маркази ходимлари, нотариуслар ўзларига бириктирилган маҳаллаларда бўлиб, маҳалла раислари, ҳоким ёрдамчилари ва ҳуқуқбузарликлар профилактикаси инспекторлари билан яқиндан ҳамкорлик ўрнатган ҳолда ҳафтанинг ҳар шанба куни хонадонма-хонадон юрган ҳолда фуқаролар билан мулоқотда бўлмоқда.\n— Лойиҳага 400 нафарга яқин тизим ходимлари жалб қилинган, — дейди Самарқанд вилояти адлия бошқармаси масъул ходими, лойиҳа бошқарувчиси Ориф Муҳаммадиев. — Улар босқичма-босқич вилоятдаги ҳар бир маҳаллада бўлишади. Жумладан, лойиҳанинг дастлабки кунида 300 та маҳаллага кирилди. Ҳар бир хонадоннинг ижтимоий аҳволи, уларни қийнаётган, қизиқтираётган масалалар ўрганилмоқда. Айниқса, ижтимоий ҳимояга муҳтож, “Темир дафтар”, “Аёллар дафтари” ва “Ёшлар дафтари”да рўйхатда турувчи фуқароларга ҳуқуқий ёрдам кўрсатиш чоралари кўрилмоқда.\nШунингдек, маҳалланинг ижтимоий-маънавий муҳитидан келиб чиқиб, кенг аҳоли қатлами орасида ер сотиш, коррупция, одам савдоси, безорилик ва бошқа ҳуқуқбузарликларга қарши курашишга қаратилган тарғибот ишлари ҳам олиб борилмоқда. Муҳими, тадбир давомида ҳар бир фуқаро ўз маҳалласидан чиқмаган ҳолда ҳуқуқий муаммолари юзасидан бепул ҳуқуқий маслаҳат олиш имконига эга бўлмоқда.


ВАТАНПАРВАР - “Ватан фидойи фарзандларини унутмайди”\n“Ватан фидойи фарзандларини унутмайди”\nЎзбекистон мудофаасига кўмаклашувчи “Ватанпарвар” ташкилоти Фарғона вилоят кенгаши томонидан Ўзбекистон Республикаси Қуролли Кучлари ташкил этилганлигининг 26 йиллиги ва “Ватан ҳимоячилари” куни байрами муносабати билан ўз хизмат бурчини бажариш чоғида қахрамонларча халок бўлган, Ватани учун жонини фидо қилган ҳарбийлар хонодонига ташриф буюрилди ва уларнинг оила аъзолари ҳолидан хабар олинди.\nЖумладан, Ватани учун жонини фидо қилган Юнусжон Охунов хонадонида, Хайриддин Холбоевнинг хонадонида, Қахрамонжон Мадолимов ҳонадонида ҳамда Дилшодбек Асановлар хонадонида байрам тадбирлари ташкил этилди. Шунингдек, Бобуржон Ғаниев хотирасига бағишлаб Марғилон шаҳар Маданият уйида маънавий-маърифий тадбир ўтказилди.\nЎтказилган тадбирларда туман ва шаҳар ҳокимлари, Мудофаа ишлар бошқармаси ва бўлимлари, ҳарбий қисмлар вакиллари, давлат ва жамоат ташкилотлари вакиллари, мактаб ва коллеж ўқувчилари иштирок этдилар. Шунингдек, ўтказилган тадбирлар давомида Ўзбекистон мудофаасига кўмаклашувчи “Ватанпарвар” ташкилоти Фарғона вилоят кенгаши раиси в.в.б М.Мирзаев иштирок этиб, марҳумларнинг оила аъзоларини ва яқинларини байрам муносабати билан қизғин табриклади.\nЎтказилган тадбирда ташкилот томонидан ажратилган эсдалик совғалари ва байрам табрикномалари уларнинг оила аъзоларига топширилди.


Kutubxona - Murod Muhammad Doʻst. Darvoza yonidagi it (hikoya) / Kiril\nSiz shu sahifadasiz: Murod Muhammad Doʻst. Darvoza yonidagi it (hikoya) / Kiril\nМуаллифМурод Муҳаммад Дўст Асар номиДарвоза ёнидаги ит (ҳикоя)\nТуркумларКутубхона  Xалқлар - Ўзбек/совет адабиёти Бўлимлар - Сараланмаган  Муаллифлар - Мурод Муҳаммад Дўст  Услуб - Наср Шакл - Ҳикоялар Ёзув - Кирил\nТилЎзб Ҳажм31KBБезатишUzgen (admin@kutubxona.com) Қўшилган2011/05/21 Манбаhttp://www.ziyouz.com/index...\nДарвоза ёнидаги ит (ҳикоя)\nLotin yozuvda Мурод Муҳаммад Дўст\nОлапар тун бўйи ухламади. Бошини салгина кўтарса бас, миясида мислсиз оғриқ уйғонар, «лўқ-лўқ» уриб, чаноғини ёриб чиқадигандай бўлар эди. У тумшуғини ерга қўйиб ётаркан, оғриққа чидолмай, ора-сира увлаб қўярди.\nСаҳар пайти эди. Олапарни чап яғринидаги итчивин қаттиқ чақди. У кейинги оёғини узатиб, итчивин чаққан жойини қашлади. Ўрнидан қўзғалишга уринди, лекин биқини куйдиргудек бўлиб ачишди. У ёнбошига ағдарилиб, бир-икки силкинди-да, жимиб қолди. Шу вақт қаердандир ҳали думи кесилмаган итвачча югуриб келиб, Олапарнинг тумшуғини ялай бошлади. Унинг тили иссиққина эди... Олапар ҳузур қилиб ғингшиди... Кўп ўтмай, итвачча зерикди шекилли, ингичка думини биланглатганча, ўйноқлаб-ўйноқлаб нари кетди. Кейин у ортига қайрилди. Олапарнинг пойида ётган суякни кўриб, яна қайтиб келди. Итвачча бурун парракларини кериб, ҳавони бот-бот хидлади. Олапарга суқатойлик билан тикилди. Олапарнинг қорни оч эди, лекин у шўх кучукчани койишга эринди, суяк устида ётган оёқларини йиғиб олди. Итвачча беҳад севинди, миннатдорлик юзасидан Олапарнинг думини тортқилаб ўйнади, сўнг суякка ташланди. Унинг тишлари нозик эди, қоқ суякни ғажишга кучи етмади. Итваччанинг ҳафсаласи пир бўлди, лекин суякни қолдиришга ҳам кўзи қиймади, уни кичкина жағлари орасига қистирди. Тезда жуфтакни ростлашдан ор қилди шекилли, гўёки Олапарни менсимагандай... хунук ириллаб қўйди-да, атайин чайқалиб-чайқалиб уйчасига равона бўлди. Шу аснода барглари сийраклашган гужум шохидаги хўрозлар устма-уст қуқулаб юборишди, сўнг ўзларидан мамнун бўлгандек, қанотларини осилтириб, «қу-ғуқ, қу-ғуқ», — дейишди. Итвачча аввалига қўрқди, жағидаги суяк «тап» этиб ерга тушди. У дарахт тагига келиб, кутилмаганда қичқирган беадаб махлуқларни кузата бошлади, уларнинг кўпам даҳшатли эмаслигини англаб, ярашиқсиз овозда акиллаб берди. Итвачча ниҳоят, тинчланди-да, уйчасига кириб кетди.\nАтрофга сукунат чўкди. Олапар қимирламай ётганича ҳаёл сурарди. У онасини — узун елини осилган ювош итни эслади. Она ит қишлоқ четидаги харобазорда болалаган эди. У одамларга яқинлашмас, нуқул даштга чиқиб, совуқда ҳаром қотган жсниворларнинг калла-почасини ташиб келарди. Олапарнинг иккита акаси ва синглиси бор эди. Улар чирик хашак устида қунишиб ётишар, аёз кучайган пайтларда она итнинг пинжига тиқилишар, у бўлмаганида, яхлит қорамтир тепачага айланиб, бир-бирларини иситар эдилар. Ўша қиш жуда совуқ келди. Кейин яна баҳор қайтди, илиқ кунлар бошланди. Баҳорнинг охирроғида она ит болаларига семиз илон опкелди, сўнг ўзи ўт-ўланлар устига ётди-ю, бошқа ўрнидан турмади. Итваччалар қийналиб қолишди. Раҳмдил бир ўткинчи Олапарни уйига олиб кетди. Унга сут, ивитилган нон беришди...\nОлапар ҳазин ғингшиди. Яна онасини, унинг мулойим нигоҳини хотирлади. Бундан таъсирланди чоғи, қаншари ачишиб, бадани саноқсиз итчивинлар чаққандек қалтираб кетди.\nРўпарадаги сўрида нимадир шитирлади. Ит кўзларини очди. Устига намат ёпилган саватнинг бир томони кўтарилиб, оралиқдан каттакон қора мушук сирғалиб чиқди. У сўрининг четига келиб оҳиста керишди, сўнг сакраб ерга тушди. Унинг тумшуғи қаймоққа беланган эди. Мушук Олапарни писанд қилмай, хунук миёвлаб қўйди-да, тумшуғига илашган қаймоқни ялай бошлади. У илгарилари Олапардан қўрқар эди. Итни кўрганида ҳар туки игнадай тиккайиб, ўтакаси ёрилгудай бўлиб пихиллар, жонҳолатда гужум тепасига чиқиб кетарди. Энди бўлса... Олапарнинг хўрлиги келди, мушукнинг сур бетини кўрмаслик учун кўзларини қайтадан юмиб олди.\nТонготарда итни уйқу элитди. У тушида онасини кўрди. Кейин уни хўжайин чакмонининг бағрига солиб, уйига опкелди. Унга сири кўчган сопол товоқчада сут беришди. Хўжайиннинг болалари суйиб эркалашди, унинг жажжи оқ-қора холдор панжаларини ўпиб, юзларига суркашди... Бирдан бу лаҳзалар ортга чекинди. Ит ўзининг кексалигини, гужум тагида уззу-кун қимирламай ётганини кўрди. Хўжайиннинг кенжа ўғли бир парча гўшт келтириб, унинг ялоғига ташлади. Олапар сургалиб, идишга яқинлашди. У энди гўштни ҳидлаб турганида, уйдан хўжайиннинг хотини чиқди ва ўғлига бобиллаб берди:\n— Нима, туянг қалъадан қатнаб ётибдими? Ҳу, гўшт сани кўр қилгур! Яшшамагур!\nОлапар чўчиб уйғонди. Кун чошгоҳга яқинлашган, қуёш пастак девор устига минганди. Итнинг кўзлари қамашди. У қулоқларини диккайтириб, атрофга қулоқ солди. Хўжайиннинг хотини мўрча тарафдан жавраб келарди. Олапар сергакланди: аёлнинг жаҳли чиқса, аламини итдан оларди. Ҳозир у сербарг хашаки олмалар тагидан юриб келар, қўллари кир солинган тоғора билан банд эди. Ҳовлида болалар кўринмасди. Улар аллақачон мактабга жўнаган эдилар. Олапар гужум ёнидаги уйчага кўз ташлаб, кеча пешинда пайдо бўлган итваччани кўрди. Итвачча тунги ўлжаси — қоқ суякни зўр бериб кемирар, аҳён-аҳёнда Олапарга шубҳали қараб қўярди. Олапар ундан суякни тортиб олмоқчи бўлди. Энди жойидан қўзғалганида, итвачча суякни унутиб, уйга томон отилди. Эшик оғзида кўзлари уйқудан шишинқираган хўжайин турарди. Итвачча югуриб келишда хўжайиннинг тиззасига ёпишди, унинг оппоқ иштонига сўлагини оқизиб, ўзича муҳаббат изҳор қилган бўлди. Унинг қилиғи Олапарга ёқмади, у хўжайинни дунёдаги ҳамма итлардан, ҳатто хотинлардан ҳам қизғанарди. Олапар тийиқсиз итваччани бўйнидан тишлаб, баланд супа устига ирғитиб юборишга хезланди. Кекса танига ғазабли куч қуйилди... Лекин шу топда кутилмаган ҳол рўй берди: итвачча хўжайиннинг тиззасини қўйиб юбориб, аламидан қалтираётган Олапарнинг бўйнига осилди, думини жилпанглатиб, унинг терисини тишлаб тортқилай бошлади. У ўзича: «Қўй, сен кўпам жаҳлланма... ахир мен шунчаки...» — демоқчи бўларди. Олапар бир зумда ҳовридан тушди. Итваччани озроқ эркалатди, сўнг аста қулоғидан тишлаб йўлидан четлатди-да, хўжайинининг ёнига борди.\n— Ҳа, Олапар! Оббо сан-эй... — хўжайин итнинг бошини силади. — Фиғонинг чиқди-ёв... Ит деган мунақа жаҳлдор бўлмайди-да. Қўй, куюнма, ошна, у санга жўра бўлади.\nОлапар унинг гапларини тушунган каби секин ғингшиди.\n— Хотин! Ҳой хотин!— чақирди хўжайин. — Бу Олапаринг оч қоптими дейман, қорни жа пучайиб кетибди. Кеча ялоққа қарамабмидинг?\n— Худо урсин ўша гўрсўхтани! — аёл қўлидаги тоғорани тарс эткизиб сўрига қўйди.— Кўтара савлат, ит сиёғи йўқ! Кечасиминам бир марта вов демайди, гўрсўхта... Тунда сутни ичиб кетибди.\n— Олапарми?! — хўжайин ёқасини ушлади. — Ёлғонни айтасан-ов, хотин! Вой, санинг ёлғон ўргатган пирингни!.. Кўрсам, нақ пўстагини қоқаман-а... Қачондан бери Олапар ўғри бўпти?\n— Нима, ман Олапар дедимми? Анави Ҳамид ғалчанинг мушуги-да... Оқ мушуги бор-у, ўша сутни ичади-да... Мелнхол буви бекорга дод-вой қиладими? Бир балоси бордирки, додлайди.\n— Ўзингнинг қора мушугингни айт. Уям фаришта эмасдир-ов... — эътироз билдирди хўжайин.\n— Ўзимники уйда ётувди. Қулоғингиз кар бўлган, кўрпангиздаги мушукнинг хуррагини эшитмайсиз.\n— Ҳаҳ! Санам роса оласан-да, хотин! Намунча мушугингни авайлаб қолдинг? Асли хотинминам мушукнинг мижози бир. Мани айтди дема, муни Маҳаммат пайғамбаримиз айтган.\n— Ҳе, ўлсин, шу мушугингиз!.. Хотинингизам ўлсин. Ҳаммасига манави Олапар, гўрсўхта айбли. Тун бўйи чўзилиб ётади. Шуям итми? Маъраканинг зийнати, ошу ноннинг офати. Турқиям ҳалиги очофат Расулга ўхшайди. Ҳе, ўлсин!..\n— Ҳов, итга тил тегизма, хотин! Ўнта Расулинг Олапарнинг тирноғига. арзимас Бунинг ёшлигида бўри олгани ёдингдан чиқдими? Билиб қўй, ит — вафо, хотин — жафо.\n— Вой мани туққан шўрлик энагинам!— хотин кутилмаганда ҳўнграб юборди. — Вой, ман ўлай! Ҳали сизга битта ҳаром итча бўлмадимми? Ман ўла-ай!..\nАёлнинг қаҳри келди. Қўлидаги кир совунни Олапарга отди. Ит ўзини четга олишга улгурди. Совун учиб келишда хўжайиннинг қоқ тиззасига тегди. Олапар сўри ортига ўтиб, асабий хотинга ачингандай... хийла маънодор қараш қилди. Агар хўжайин ҳам анчайин босиқ бўлганида, эҳтимол, кейинги фалокатлар бўлмасди...\nЭр-хотин мушук ичган сут жазасидан уришиб қолдилар. Улар ўзаро сўкишиб, уйга киришди. Ич-каридан сандиқ қопқоғининг тарақлаши, тахмондан олиниб, уй ўртасида отилган кўрпаларнинг гупиллагани эшитилди. Афтидан, улар рўзғорни ажрим қилишарди...\nОрадан бир қумғон қайнагулик вақт ўтди. Жанжал ҳам тугади. Ора-сирада аёлнинг бурнини тортиб, ўксингани эшитиларди. Хўжайин уйдан хомуш бўлиб чиқди. У бошига эски кўк қийиқ боғлаган, эгнида қалин чакмон бор эди. Хўжайин қўлидаги қўшоғиз тасмасини елкасига соларкан, итни «маҳ-маҳ», — деб чақирди. Олапар юрак бетламай унга яқинлашди. Хўжайиннинг ёғ босган кирза этигини, милтиқнинг совуқ қувурларини ҳидлаб кўрди-да, севинчдан вовиллаб қўйди. Милтиқдори ҳиди унга жудаям таниш эди... Ит тулкилар изғийдиган қирларни кўз олдига келтирди, димоғига бурганларнинг хуш бўйи урилгандай бўлди..\nХўжайин дарвозани очиб, итни чақирди, унинг бўйнига чилвир боғлаб, аста-секин етаклаб кетаверди. Олапарнинг кўнгли ғашланди. Илгари овга чиқишганда хўжайин итнинг бўйнига чилвир солмас, уни ўз ҳолига қўйиб юбориб, йўл-йўлакай «Қаро кўзим...»ни хиргойи қиларди. Энди у жим... мум тишлагандай жим кетяпти.\nИт ва хўжайин икки чеккасида жийда, тиканли буталар ўсиб ётган сертупроқ йўлдан боришарди. Пахса деворли ҳовлиларда жимлик ҳукм сурарди. Одамлар қишлоқ этагидаги полизга кетишган. Ҳосили йиғилган томорқаларда подадан қочган сигирлар макка илдизларини тортқилаб юришибди.\nУлар йўлда почтачига дуч келишди. У мўйнаси тўкилган яғир телпагини қийшиқ кийган, қандайдир бир навони минғиллаб айтар, керакли ҳовлига тенглашганда эшагини бир зумгина тўхтатиб, хуржундаги газета, хат ва журналларни олар, уларни девор оша томорқа уватларига ирғитарди. Почтачи хўжайинга салом берди, лекин хўжайин чиндан эшитмадими ёки жўрттага ўзини меровликка солдими, ишқилиб, саломга жавоб қайтармади. Почтачининг жаҳли чиқди. Палағда товушда қуртдаккина сўкиниб, ирғай халачўп билан эшагининг сағрисига туширди. Бечора эшак зарбдан чапга майишди, «тап-тап» юрган кўйи йўл четидаги лойхандаққа яқинлашди. Почтачи узангидан оёқларини чиқариб сакрашга шайланди, лекин эшак охирги сонияда ғаройиб бир чапдастлик билан яна ўнгланиб олди ва жон аччиғида тупроқни тўзғитиб йўрғалай кетди.\nОлапар ва хўжайин қишлоқ ўртасидаги сойликдан ўтиб, заранг йўлга тушдилар. Бу йўлнинг учи кафтдек сайҳонликка туртиб чиққан қирларга бориб тақалар, ўша жойда сўқмоқларга бўлиниб, қир ёнбағирлари, сойликлар бўйлаб, узоқда кўкариб турган ясси тоғликлар томон югуриб кетар эдилар. Хўжайии сойликка элтадигаи сўқмоқни танлади, шу сўқмоқдан ярим чақирим юрилгач, ўнгдаги янтоқзорни оралаб, жар лабига келдилар. Итнинг бўйнидаги чилвир анча узун эди. У жар деворига қияланиб кирган ним даҳанасимон чуқурга тушиб, у ердаги инларни бирма-бир ҳидлаб чиқди. Сўнг пастга қаради. Жар тубида сел оқизиб келган тошлардан бошқа нарса кўринмасди. Олапар атрофни итлик идроки етгунича, хийла синчиклаб текширди, кейин «мени нега опкелдинг» дегандек, хўжасига боқди. Хўжайин ҳамон тунд эди. У итни ёнига чақириб, бошини силади. Олапар хўжасининг совуқ бармоқлари титраганини пайқади. Хўжайин чилвирни жар лабидаги бурган тупига боғлади. Сўнг йигирма қадамча нарига бориб, ортига қайрилди. Олапар хўжасининг ғалати қилиғини тушунолмади, олдинга талпинди. Лекин бурган пояси мустаҳкам эди, чилвир таранглашиб, итнинг томоғини бўғиб қўйди.\n— Тек тур, Олапар!..\nОлапар хўжасининг амрига бўйсунди. Чилвир салқи тортди, итнинг тани ҳам бўшашди. Хўжайин елкасидаги қўшоғизни олиб, унга тўғрилади. Олапар буни ҳам тушунмади, бир жарнинг нариги қирғоғига, бир хўжасига қизиқсиниб тикилди. Хўжайин тепкига бормоқ тегизди, лекин босишга журъат қилмади, чуқур уҳ тортиб, милтиқ қўндоғини ерга қўйди, дағал чакмонининг барини кўтариб, пешонасини артди. Сўнг яна итни мўлжалга олди. Энди бу ўйин Олапарни буткул маҳлиё этди; у хўжасининг тез-тез кўтарилиб тушаётган кекирдагидан кўзларини узолмай қолди.\nМилтиқ отилди... Ит жар тубига учиб тушди. Олддаги чап оёғи қиррадор тошга тегиб, қирсиллаб синди. Узилган чилвирнинг бир қулочи бўйнига илондай ўралди. У оғриққа чидолмай, овози борича вангиллади, боши чирпирак бўлиб айланиб кетди...\n...Олапар тумшуғига тушган илиқ томчилардан ҳушига келди. Тепасида хўжайин чўккалаб ўтирарди. У итнинг мажруҳ оёғини авайлаб қўлларига олди. Олапар ғингшимади, жағларини маҳкам қисиб, хўжасига қаради. Хўжайин юм-юм йиғларди.\nУ афсусланиб бош чайқади. Ўқ итга лат еткизмаган, табиий муҳофаза туйғуси ҳали милтиқ қувури олов пуркамай туриб, Олапарни жарга улоқтирган эди.\n— Мани кечир, ошна... — хўжайин энгашди, юзини итнинг бошига тегизди. — Сани сиғдирмаса нима қилай?.. Биласан, ўша тунда бегона одамни тишлаганингдан бери ёмон кўради. Шунгаям беш йил бўпти. Иложим қанча, ошнам... Ўртада болалар бор, ажралиб кетолмасам... Мангаям алам қилади... Осон деб ўйлайсанми? Эҳ, одам бўлганингда ҳаммасини билардинг... Лекин бўлмаганинг маъқулроқ. Сан бир итсан, ўлишинг ҳам осонроқ... Энди кексайиб қолдинг... Ма, гўштни егин,— у белбоғини ечиб, бир парча гўшт олиб ташлади.— Санга деб ўғирлаб чиқдим... Энди шу ерда ўлақол, Олапар... Эртага ўзим кўмиб қўяман. Ахир уйга бориб нимаям қиласан?.. Сани хўрлашади...\nИт яна ҳушини йўқотди. Хўжайин уни ўлган фаҳмлаб, тепасида бир неча дақиқа мунғайиб турди, сўнг жарнинг қияроқ жойидан тирмашиб юқорига чиқди. Уст-бошини қоқиб, букчайган кўйи, тез-тез юриб, жар лабидан узоқлашди.\nОлапар вақт пешиндан оққунча гоҳ ҳушёр, гоҳ беҳуш бўлиб ётди. Ташналикдан жағлари қуриб, карахтланди. У кўзларини очиб, жар лабига қўнган иккита зоғни кўрди. Тепада кўринган осмон парчасида тасқаралар тўдаси оҳиста сузиб юрарди. Ит куни битаётганини сезди, гўёки шу туйғуни қувламоқчи бўлгандек, чўзиб-чўзиб улиди. Зоғларнинг ҳафсаласи пир бўлиб, кунботарга учиб кетишди. Олапар бир амаллаб жойидан қўзғалди-да, жар деворига тирмашди. Мажруҳ оёғи зирқираб кетди, кўзларида ўт чақилди. У оғриқни писанд қилмай, тирноқларини созтупроққа ботирди. Лекин жар деворининг ярмига етмасдан дармони қуриди, пайлари бўшашди, пастга гурс этиб қулади-ю, бошдан-оёқ сарғиш чангга беланди. Ит аламидан аччиқ ғингшиди, сўнг тақдирга тан бергандек, бошини қуйи солиб, жар тубидан ҳаккалаб кета бошлади. Жарликдаги тошлар, тиканли буталар жунларини юлиб, баданини қонатиб юборди. Ниҳоят, оёқ остида нам кўринди. Олапар юришини тезлатди. Жарнинг қуйи тарафи кенгайиб, олдинда кичик ботқоқлик пайдо бўлди. Ит ботқоқни қоплаган бесўнақай ялпиз поялари орасидап ўта туриб, бехосдаи булоқ ҳавзасига тушиб кетди. Булоқда сув мўл эди. Лекин ит чанқоғини босолмади, сувдан қон ва жуннинг қўнғирсиқ ҳиди келарди. Олапар ҳавзадан чиққан жилғани кечиб, тегирмон харобасигача борди. Бу пайтда қуёш уфқ ғуборига чўмган, қип-қизил шафақ хароба тегирмоннинг қолган-қутган деворларида, боғдаги дарахтлар либосида ял-ял ёнарди. Ит чошгоҳда келган йўлига тушиб олди.\nПода қайтмоқда эди. Сигирлар ҳаккалаб келаётган Олапарни кўриб, таҳдид билан пишқирдилар. Кичик бир новвос пода ортида қолиб, итнинг йўлини тўсди. Кўзларини олайтириб, сузишга шайланди. Ит унга парво қилмади, сал чапроқдан юриб, ўз йўлига кетаверди. У уйга етгунча узоқ юрди. Илиққан итлар галасини, кўчага супуринди чиқариб ташлаётган кампирни учратди. Итлар унга дахл қилишмади, кампир бўлса, ҳокандознинг узун дастига суяниб турганича ғалати бош чайқади.\nОлапар хўжайиннинг уйига келганида атроф қоронғи эди. Итнинг димоғига қовурдоқ ҳиди урилди. Ўчоқда ёнаётган олов шуъласи тамбаланган дарвоза ёриқларидан ерга тарам-тарам бўлиб тушарди. Олапар дарвозадан берироққа ғужанак бўлиб ётди. Бир оздан сўнг ичкаридан болаларнинг чуғур-чуғури эшитилди. Ит қулоқларини динг қилди.\n— Ойи, ойижон! Борайлиик... — ялинчоқлик қилишарди болалар.\n— Бор, боравер!.. Ўша итминам қўшмазор бўлинглар! — ўшқирди аёл. — Эртага отанг келсин, нақ гўштларингни ўйдираман!\nОлапар сесканиб тушди. Яна ўша жарликка, яланг тошларга қайтиб боргиси келди. У энди ўрнидан турганида, дарвоза тамбаси шарақлаб, ҳовлидан хўжайиннинг ўғилчаси чиқди.\n— Келавер, Банно, келавер... — у синглисини чақирди.\nБолалар дарвозани ёпиб, қоронғилик бағрига қўрқа-писа тиқилишди.\n— Вуй, ака! Қая, Олапай! — қизча севинчидан қичқириб юборди.\nУлар Олапарга яқин келишди. Бола итнинг бўйнидан қучоқлаб олди. Қизалоқ бўлса, унинг тумшуғини силар, ҳадеб «Олапай, Олапай...» — деб чулдирарди. Ит мажруҳ оёғини осилтириб тураверди.\nБолалар унинг ярадор эканини пайқашмади ҳам.\n— Банно, ман совқотдим, — деди бола озроқ ўтгач - Қара, Олапаринг ҳўл экан... Ман кетаман.\n— Кетма, ака. Озёқ туяйлик...\n— Ман кетаман, ўзинг қолавер.\n— Бий ўзим қўйқаман.\nБолалар салқиндан дийдирашиб, ҳовлига томон юришди. Қизалоқ дарвоза ёнида туриб, чақирди:\n— Кий, Олапай, қияқол...\nОлапар дарвозага яқинлашди, лекин болалар ҳарчанд тавалло қилишмасин, ичкарига оёқ босмади.\nАтроф жимжит бўлиб қолди. Олапар зах ерга чўзилди. Жароҳатдан анчагача азоб чекди, сўнг карахтланиб уйқуга кетди. Тушида хўжаси билан ов қилиб юрганмиш... Улар тоғ этакларига боришди. Янтоқ тупи ортидан товушқон чиқди ва ўнги сўлига қарамай қоча бошлади. Хўжайин: «Чоп, Олапар! Чоп, ошнам, у сеники бўлади!» —деб қичқирди. Олапар товушқонни қувлай бошлади. Кутилмаганда товушқон бели ингичка қора мушукка айланди. Итнинг чандон ғазаби ошди, кучига куч қўшилди. Энди мушукка етай деганда, рўпарада чуқур жарлик пайдо бўлди. Мушук камалакдай эгилиб, нариги тарафга сапчиди. Олапар ҳам сакради, лекин у жардан ўтолмади, пастга тошдек қулади. Ит жар тубига урилиб, чилпарчин бўлишини кутаркан, вужуди борган сайин кичраяверди. Бирдан Олапар пар син-гари енгил бўлиб қолди, сўнг тушдай шаффоф, беозор фазо қўйнида қайларгадир оҳиста сузиб кетди...\n"http://www.kutubxona.com/wiki/index.php?title=Murod_Muhammad_Doʻst._Darvoza_yonidagi_it_(hikoya)_/_Kiril&oldid=12975" dan olindi\nTurkumlarAsarlarOʻzbek sovet adabiyotiSaralanmaganMurod Muhammad DoʻstNasrHikoyalar\tAdabiy Shakllar


Саноат 1 октябр 2020 136\nЖорий йил 24-30 сентябрь кунлари Бангкок шаҳридаги янги бунёд этилган “IconSiam” савдо марказида Таиланд Туризмни ривожлантириш жамғармаси томонидан анъанавий йиллик «Thai Silk Fashion Week 2020» мода ҳафталиги ташкил этилди.\nУнда кўргазма-ярмарка ва ипак маҳсулотларининг мода намойишлари бўлиб ўтди, деб хабар бермоқда “Дунё” АА мухбири.\nТадбир давомида Бангкок шаҳридаги 27 мамлакат дипломатик ваколатхоналари томонидан хорижий мода уйлари маҳсулотлари тақдим этилди. Ўзбекистон Бош консулхонаси «Анор» модалар уйи томонидан ипакдан ишланган дизайнерлик ишларини кўргазма-ярмаркада намойиш этди. Шунингдек, ўзбек ҳунармандлари маҳсулотлари кўргазмаси, мамлакатимиз туризм салоҳиятига оид видеоматериаллар тақдимоти ва ўзбек миллий ошхонаси таомларини таътиб кўриш маросими ташкил қилинди.


Улуғбек Бакир: Табриклаймиз! Қутлаймиз! Бугун Мўътабар Тожибоева туғилган кун! | ЎТЮРАКЛАР КЛУБИ\nМўътабар Тожибоева 2000 йил январь ойида Марғилон шаҳрида инсон ҳуқуқларини ҳимоя қилиш «Ўтюраклар клуби»га асос солган.\nМ.Тожибоеванинг «Ўтюраклар клуби»ни яратиши унинг расман инсон ҳуқуқлари соҳасига кириб келишига имкон берди.\n2001 йилда «Ўтюраклар клуби» ёрдамида Тожибоева хонимнинг «Огоҳ бўлайлик» номли рисоласи чоп этилган.\n2002 йил январида Ўзбекистон Халқ демократик партияси Марғилон шаҳар кенгашининг пленумида «Ўтюраклар клуби»нинг икки йиллик иш фаолияти муҳокама қилинган ва клуб раҳбари М.Тожибоеванинг ҳисоботи тингланган.\nПленум клубнинг жиноятчилик ва гиёҳвандликка қарши олиб борган курашини ижобий баҳолайди. Унинг иш фаолиятини Республика бўйлаб намуна сифатида кўрсатиш ҳақида қарор қилади. Маҳаллий ва Республика матбуотида клуб фаолияти ҳақида мақола, очерклар ёзилиб, махсус кўрсатувлар бериб борилган.\nМўътабар Тожибоева 2005 йил март ойида ташкил этилган «Фуқаролик жамияти“ Халқ ҳаракати асосчиларидан биридир.\nТожибоева хоним 2005 йил 7 октябрда Дублинга инсон ҳуқуқлари бўйича ҳалқаро анжуманга кетиш арафасида ҳибсга олинган. Унга тергов жараёнида Ўзбекистон Республикаси Жиноят кодексининг 18 та моддаси асосида айблов қўйилган, суд эса ушбу моддаларнинг 13 таси билан М.Тожибоевани айбдор деб топган ва 8 йилга озодликдан маҳрум этишга ҳукм чиқарган. Унинг ҳибсга олиниши инсон ҳуқуқлари ҳимоячиси сифатидаги фаолияти, 2005 йилдаги Андижон воқеалари юзасидан танқидий чиқишлари ва халқаро текширув ўтказиш талаби оқибати, деб таъкидланган.\n2005 йилда Мўътабар Тожибоева Халқаро Нобель мукофоти номинанти мавқейига эришди.\n2008 йил 15 майда, ҳали жазо муддатини ўтаётган даврда Халқаро Мартин Энналс мукофоти совриндори бўлди. Шу куни Халқаро инсон ҳуқуқлари масалалари мавзусида ёзувчилар бу соҳага улкан ҳисса қўшган ўн аёл рўйхатини эълон қилди ва бу ўнталикка Мўътабар Тожибоеванинг номи ҳам киритилган эди.\n2008 йил 2 июнь куни М.Тожибоева қамоқдан озод қилинади. Шу йили 20 ноябрь куни Швейцариянинг Женева шаҳрида унга Мартин Энналс мукофотини топшириш маросими бўлиб ўтади.\nИнсон ҳуқуқлари умумжаҳон декларациясининг 60 йиллиги муносабати билан 2008 йилда «Ўтюраклар клуби“ инсон ҳуқуқларини ҳимоя қилиш Халқаро ташкилотига Франция Республикасининг «Озодлик, Тенглик, Биродарлик“ мукофоти берилди.\n2009 йил март ойида Мўътабар Тожибоевага АҚШ Давлат департаментининг «Жасорат» мукофоти топширилди.\nАвгуст ойида у Инсон ҳуқуқлари Халқаро жамғармасининг кенгашига аъзо бўлди.\nМ.Тожибоева «Қийноқлар ороли асираси» номли асар муаллифи.\n2015 йил январда ташкил этилган – Ўзбекистон Республикаси Президенти сайловида Виртуал Сайлов Комиссияси (ВСК)га раислик қилган.\n2009 йилнинг март ойидан буён Францияда яшайди.\nБир фарзанди ва тўрт набираси бор.\nМўътабар Тожибоева 2018 йилнинг май ойигача «Ўтюраклар клуби» инсон ҳуқуқларини ҳимоя қилиш Халқаро ташкилотига раҳбарлик қилган.\nИнсон ҳақларининг толмас курашчиси Мўътабархоним Тожибоевани таваллуд айёми билан чин юракдан қутлаб, Опага узоқ умр, мустаҳкам сиҳат-саломатлик, оилавий бахту саодат ва эзгу ишларида улкан муваффақиятлар тилаймиз!\nКейинги айёмларингизни жонажон она Ватанимизда халқимиз билан бирга қарши олишлик барчамизга насиб айласин!\nТАВАЛЛУД КУНИНГИЗ МУБОРАК БЎЛСИН!\nХалқаро ташкилоти раҳбари\n25 август, 2018 йил,\nPowered by WordPress | Theme Designed by: here | Thanks to ici, nintendo 3ds xl card and http://www.r4-3ds.fr/


Қозоғистон киши бошига ЯИМ бўйича Россиядан ўтиб кетди\n17:19 / 29.07.2015\n2015 йилнинг биринчи ярми якунларига кўра Қозоғистон иқтисодиёти киши бошига ялпи ички маҳсулот кўрсаткичлари бўйича Россиядан ўзиб кетди. Башоратларга қараганда, йил якунларига кўра Қозоғистонда бу кўрсаткич киши бошига 12 424 долларни, Россияда эса 11 975 долларни ташкил қилади. Бу маълумотлар NB.kz нашри томонидан келтирилди.\nРоссия иқтисодиёт Ғарбнинг санкциялари боис мураккаб вазиятга учради ва эндиликда бир қатор жиддий қийинчиликларни бошидан кечирмоқда. Бу биринчи навбатда энергия хом ашёсига бўлган нархларнинг тушиб кетиши ҳамда шундан келиб чиққан рубль курсининг долларга нисбатан кучсизлиги билан боғлиқдир. ОПЕК башоратига кўра, Россияда ЯИМ 2015 йили 2.8 фоизга қисқаради ва 1.755 трлн долларни ташкил қилади, бу долларнинг 59 рублга тенг курси билан ҳисоблаганда 103.6 трлн рублни ташкил қилади. Россия аҳолиси сони энг камида 146.6 млн кишини ташкил қилади, шу тариқа жон бошига ЯИМ 706.5 минг рубль ёки 11 975 долларга тенг бўлади. Бу кўрсаткичнинг тушиб кетиши нафақат макроиқтисодий фоннинг бузилиши, балки аҳолининг Қрим ва Севастополь ҳисобига 2.3 млн кишига кўпайгани билан ҳам боғлиқдир.\nЎз навбатида, Қозоғистонда ЯИМ Осиё тараққиёт банки башоратига кўра 1.9 фоизга ошиб, 216.3 млрд долларни ташкил қилади. Бу ўртача 1 доллар – 189 танга курси бўйича 40.9 трлн тангани деганидир. Аҳолининг йилига 1.5 фоизга ошиши эътиборга олинса, йил якунида қозоғистонликлар сони 17.7 млн кишини ташкил қилади, жон бошига ЯИМ эса 2.4 млн танга ёки 12 424 долларни ташкил қилади.


ЎЗБEКИСТОНДА ШАМОЛ ЭЛEКТР СТАНЦИЯСИ ҚУРИЛИШИ УЧУН БИРИНЧИ ТEНДEР БОШЛАНДИ\nЎзбекистон Республикаси Энергетика вазирлиги, Инвестициялар ва ташқи савдо вазирлиги ва Молия вазирлиги ҳузуридаги Давлат-хусусий шерикликни ривожлантириш агентлиги мустақил электр энергиясини ишлаб чиқарувчиларни ушбу лойиҳа бўйича объектларни ривожлантириш, молиялаштириш, қуриш, эгалик қилиш ва улардан фойдаланишда иштирок этишга таклиф этади.\nУшбу шамол энергияси лойиҳаси бўйича биринчи тендер Европа тикланиш ва тараққиёт банкининг кўмаги билан умумий қуввати 1 ГВт бўлган шамол электр станцияларини қуриш бўйича ҳамкорлик шартномаси доирасида амалга оширилади.\nҚизиқиш билдириш ҳақидаги таклифларни қабул қилиш 100 МВт шамол электр станциясини қуриш бўйича тендер савдоларнинг эълон қисмидир. Тендер 2 босқичда ўтказилади, улар орасида малакали танлаш ҳамда техник ва тижорат таклифларни кўриб чиқиш.\nҚорақалпоғистон Республикасининг Қараўзак туманида ушбу шамол электр станциясини ва тегишли инфратузилмани қуриш учун жой танланди. Айни пайтда ушбу ҳудидда экологик тадқиқотлар ва қушларнинг миграциясини ўрганиш бўйича ишлар олиб борилмоқда.\nШунингдек, биринчи электр станцияси қуриладиган майдон яқинида умумий қуввати 200 МВт бўлган шамол электр станциясини барпо этиш режалаштирилган. Ушбу лойиҳани амалга ошириш учун шунга ўхшаш тендер ўтказилади.\nЛойиҳа Ўзбекистон Республикаси Ҳукумати томонидан амалга оширилаётган, қайта тикланадиган энергия манбаларини жалб қилиш бўйича кенг кўламли стратегиянинг бир қисмидир.\nУмуман, ушбу стратегия мамлакатда иқтисодий ўсиб бораётган электр энергияси истеъмолини қондириш учун келгуси 10 йил ичида қуввати 3 ГВт гача бўлган шамол электр станциялари қурилишини кўзда тутади.


Гиёҳванд моддаларининг ноқонуний ...\nЖумладан, Тошкент шаҳар ҳамда Тошкент вилояти божхона бошқармаси Контрабанда ва божхона қонунчилиги бузилишига қарши курашиш бўлими ходимлари ДХХ Давлат чегараларини ҳимоя қилиш қўмитаси ходимлари билан ҳамкорликда Келес шаҳрида тезкор тадбир ўтказишди.\nТадбир давомида, қўшни давлат фуқароси Ф.М. фуқаро А.Х.га намуна сифатида олиб келган, пакетчаларга жойланган марихуана гиёҳвандлик воситасини бераётган вақтида тезкор ходимлар томонидан ашёвий далиллар билан қўлга олинди.\nТезкор тадбир давом эттирилиб, фуқаро А.Х.нинг яшаш хонадони ҳам белгиланган тартибда кўздан кечирилди ва ушбу шахс ўз яшаш уйида йирик миқдорда гиёҳвандлик моддаларини сақлаб келаётганлиги аниқланди.\nЎтказилган тадбир давомида жами бўлиб, 655,44 грамм марихуана ва 1 туп наша ўсимлиги ашёвий далил сифатида олинди.\nМазкур ҳолат юзасидан божхона органлари томонидан Жиноят кодексининг тегишли моддалари билан жиноят иши қўзғатилди.


BBC раҳбари истеъфога чиқди\n13 май 2021, Тошкент вақти: 10:44\nБи-Би-Си телерадиоёйинлов корпорацияси бош директори Жорж Энтуисл ўз лавозимидан истеъфо берди. Унинг истеъфога чиқишига британиялик таниқли сиёсатчи лорд Макэлпайнни педофилияда айблаш билан боғлиқ жанжал сабаб бўлди.\nБи-Би-Сининг 2 ноябр оқшомида эфирга узатилган Newsnight дастурида Уэллсдаги болалар уйининг собиқ тарбияланувчиси ўтган асрнинг 70-80-йилларида юқори лавозимли консерватор сиёсатчи бошқа кишилар билан бирга болалар уйининг тарбияланувчиларига жинсий тажовуз қилганини айтиб чиққанди. Журналистлар бу айблов ўша пайтдаги бош вазир Маргарет Тэтчернинг собиқ маслаҳатчиси лорд Макэлпайнга қарши илгари сурилганини аниқлаганлар.\nКейинчалик ойдинлашишича, айблов сохта бўлиб чиққан ва буни болалар уйининг собиқ тарбияланувчиси ҳам тан олган.\nБи-Би-Си раҳбари лавозимига қарийб икки ой муқаддам тайинланган Жорж Энтуисл Newsnight дастурини “қабул қилиб бўлмайдиган ва янглиш”, деб атаган.\nЎз баёнотида у бош директор сифатида дастурлар мазмуни учун тўла жавобгар эканини, шунинг учун ҳам бунақа вазиятда истеъфога кетиш виждон амри эканини таъкидлаган.


Журнал "Экономический Вестник Узбекистана" » (O´zbek) Карантин чоралари юмшатилмоқда: Куннинг маълум қисмида автомобилдан фойдаланишга рухсат берилади\nГлавная | Новости | (O´zbek) Карантин чоралари юмшатилмоқда: Куннинг маълум қисмида автомобилдан фойдаланишга рухсат берилади\n(O´zbek) Карантин чоралари юмшатилмоқда: Куннинг маълум қисмида автомобилдан фойдаланишга рухсат берилади\nЎзбекистонда айрим карантин чоралари юмшатилмоқда. Хусусан, шахсий автомобилда куннинг айрим вақтларида ҳаракатланишга рухсат берилади. Бу ҳақда президент иштирокидаги видеоселекторда маълум қилинган.\nПрезидент Шавкат Мирзиёев аҳоли орасида касалликка чалиниш динамикаси пасайиб бораётганини инобатга олиб, фуқаролар томонидан шахсий автотранспортдан фойдаланишга чекловларни ҳам секин-аста юмшатиш мақсадга мувофиқлигини айтиб ўтган.\nРеспублика комиссияси тегишли чекловлар ўрнатилган ҳудудларда аҳоли томонидан эрталаб соат 7:00дан 10:00 гача ҳамда кечқурун 17:00 дан 20:00 гача шахсий автомашиналардан фойдаланишга рухсат берилишини таъминлайди.\nБунда шахсий автотранспортдан, биринчи навбатда, фуқароларнинг иш жойига, тиббиёт муассасаларига бориши ва уйига қайтиши, истеъмол маҳсулотлари, дори-дармон ва тиббий буюмларни харид қилиши учун фойдаланиши мумкин.\nШахсий автотранспортлардан фойдаланишга рухсатномага эга бўлган ва етказиб бериш хизматлари билан шуғулланадиган фуқаролар ҳеч қандай чекловларсиз ўз машиналаридан фойдаланишлари мумкин.\nШунингдек, фуқароларнинг кўплаб мурожаатларини инобатга олган ҳолда, шаҳар ва туманлардаги кўп қаватли уйларнинг ички ҳовли ва ҳудудларида ота-оналар ҳамроҳлигида болаларини сайр қилдиришга рухсат берилади. Бунда хавфсизлик чораларига қатъий риоя қилиш талаб этилади.


20:28 / 15.07.2016 | Samiyya | 1977\nАссалому алайкум! Мeн жуда ҳам катта гуноҳ қилиб тавба қилдим. Чин юракдан ибодатларни қиляпман, аммо юрагим жуда ҳам ғаш, қўрқиб кeтяпман. Кeчирилмай қолсамчи дeб юрагимга ҳeч нима сиғмай, ҳаттоки дўстларим билан гаплашгим ҳам кeлмай қоляпти. Бунинг давоси борми?\nВа алайкум ассалом! Аллоҳ таоло “Зумар” сураси 53-оятида марҳамат қилади : قُلْ يَا عِبَادِيَ الَّذِينَ أَسْرَفُوا عَلَى أَنفُسِهِمْ لَا تَقْنَطُوا مِن رَّحْمَةِ اللَّهِ إِنَّ اللَّهَ يَغْفِرُ الذُّنُوبَ جَمِيعًا إِنَّهُ هُوَ الْغَفُورُ الرَّحِيمُ۝ (Менинг номимдан) айт: «Эй ўз жонларига жавр қилган бандаларим, Аллоҳнинг раҳматидан ноумид бўлманг! Албатта, Аллоҳ барча гуноҳларни мағфират этар. Албатта, Унинг Ўзи ўта мағфиратлидир, ўта раҳмлидир». Имом Бухорий Саъийд ибн Жубайр розияллоҳу анҳудан келтирган ривоятда айтилишича, кўплаб гуноҳлар қилган бир гуруҳ мушриклар Расулуллоҳ соллаллоҳу алайҳи васалламнинг ҳузурларига келиб: «Албатта, сен даъват қилаётган нарса жуда ҳам гўзал. Қани, айт-чи, биз қилган нарсаларни ювадиган нарса ҳам борми?» – деб сўрашганида Аллоҳ таоло ушбу ояти каримани нозил қилган экан. Тафсирчи уламоларимизнинг таъкидлашларича, бу ояти карима Қуръондаги энг умидворлик ояти ҳисобланади. Бу оятда бандалар учун энг улуғ башорат бор. Аввало, Аллоҳ таоло: «Эй ўз жонларига исроф (жавр) қилган бандаларим», – деб, бандаларига Ўз нисбатини бермоқда. Аслида, «исроф» деб мол-дунёни ортиқча сарфлашга айтилади. Шунингдек, бу сўз маънавий жиҳатдан ҳаддан ошишга нисбатан ҳам ишлатилади. Бинобарин, гуноҳ қилган одам исрофчи бўлади, чунки у Аллоҳ белгилаб қўйган ҳаддан (чегарадан) чиққан ҳисобланади. Гуноҳ туфайли ҳаддидан ошган одам ўзига зарар, жабр қилади. Аллоҳ таоло ушбу оятда бандаларининг гуноҳ сабабли исрофга йўл қўйиб, ўзларига жабр этишларини айтмоқда. «…Аллоҳнинг раҳматидан ноумид бўлманг!» Унинг раҳмати жуда кенгдир. «Албатта, Аллоҳ барча гуноҳларни мағфират этар». Аллоҳ таоло «Нисо» сурасида ширкдан бошқа барча гуноҳларни мағфират этишини таъкидлаган. Чунки, «Албатта, Унинг Ўзи ўта мағфиратлидир, ўта раҳмлидир». Тавба қилган бандаларнинг гуноҳларини кечиради. Муфассирларимиз, аввал айтиб ўтилганидек, ушбу ояти каримани Аллоҳнинг Китобидаги энг умидли оят, деб таъкидлайдилар ва, шу билан бирга, бу умид гуноҳга ташвиқ этувчи умид эмаслигини ҳам қаттиқ уқтирадилар. Яъни «Аллоҳ барча гуноҳларни кечиради» деган умид билан била туриб, гуноҳларда давом этишнинг фарқи бор. Бу оятда Аллоҳнинг қонун-қоидаларини билмасдан аввал гуноҳ қилиб юрганлар мағфиратдан умид узмасликлари кераклиги айтил¬япти. (“Тафсири Ҳилол” китобидан). Валлоҳу аълам!\nИлмига амал қилиш.\nДўст танлаш ҳақида\nТуғилган кунда рўза тутиш\nОдамлардан кўнглим қолган\nЁмонликларга қаршилик қилиш\nҒийбат учун қандай савол-жавоб бўлади?\nИкки тоифа инсон, 1 мавзуда турфа ёндашув...\nҚасддан ҳаёлга келтириш\nБалоғатга етмаган боланинг рўзаси\nҲаққини талаб қилиш